جوزێف ماتزینی، پەیامبەری نەتەوایەتی.\nماتزینی، بۆ ئارامکردنەوەی ڕۆحی و پشوودان بە جەستەی شەکەتی، شەوانە پەنا بۆ Gitarre ەکەی دەبات و بەدەست و پەنجەی ڕەنگینی چەند ئاوازێکی دڵفڕێن دەژەنێ و وردە گۆڕانیشی لەتەکدا دەچڕێ. بەم جۆرە خەمەکانی بە بادا دەدات. خەمی گەورەشی بیرکردنەوە بوو لەم دەستکەوتە گەورە، لەم دۆخە ھیوابەخشە، تۆ بڵێیت تا کەی بەردەوام بێت؟داخۆ زلھێزەکان نەمسا و فەرەنسا و ئیسپانیا و رووسیا و پورتوگال لێمان بگەڕێن؟..\nلە کۆبوونەوەیەکی جەماوەریدا دەڵێ: « ئێمە ئەرکی خۆمان جێبەجێ دەکەین و نموونەیەکی باش و جوان پێشکەشی ھاوڵاتیانی خۆمان لە تەواوی ئیتالیادا دەکەین. ئیدی دیارە ھەر بەم شێوەیە دەتوانین سەرکەوین، سەرکەوتن بپارێزین ».. لەم سەروەختەدا ٢٠.١٢.١٨٤٨ ە فەڕەنسا Louis Napléon Bonaparte دەبێتە سەرۆک و خێرا جەنەڕاڵ Ondinot دەنێرێتە ڕۆما- پێدەچێ لەسەر داخوازی پاپا ئەم کارە کرا بێت- تا دەست بەسەر دۆخەکەدا بگرنەوە و ئاسایش بپارێزن.\nدانیشتوانی ڕۆما بەتوندی دژی ئەم بڕیارە دەوستنەوە بڕیاری بەرگری کردن بەدڵ وگیان دەدەن. فەرەنسا ھەر وازناھێنی و ٣ جار شاند دەنێرێ و ھەڕەشە دەکات. ھەر ناگەنە ئەنجام. لەم چرکەساتەدا بیرۆکەیەک لای کۆمەڵێک دروست دەبێ بچنە لای پاپای ڕازی بکەن بەوەی مشورێک بخوات شەڕ ڕوونەدات و بەئاشتی کێشەکە چارەسەر بێت. ئەم ھەوڵەش ئەنجامی نابێت. ئەنجوومەنی شار بڕیاری بەرگریکردن دەدات. جەنەڕاڵی ناوبراو بەفڕوفێڵ خۆی نزیک دەکاتەوە لەپڕ بە ٣٠,٠٠٠ ھەزار سەربازەکەیەوە پەلامار دەدات. شەڕێکی سەخت ھەڵدەگیرسێ. لە ھیکڕا گاریباڵدی بە ١٤,٠٠٠ھەزار لایەنگرەوە پەیدا دەبێت و فەرەنسییەکان تێک دەشکێنێ و ھەواڵ بۆ ماتزینی دەنێرێ، کەوا دەیەوێ فەرەنسییەکان تا Civitavecchia ڕاویان بنێ و بیانکوژێ. ماتزینی بە پێچەوانەوە داوای گەڕانەوەی لێ دەکات،بە مەبەستی ئەوەی فەرەنسییەکان نەورووژێن و ئیتالیا نێتێکی باشیان نیشان بدات. گاریباڵدی بەم بڕیارە نیگەران دەبێت،بەس فەرمانەکە جێبەجێ دەکات.\nلەم کەینوبەینەدا، فەرەنسا سەرگەرمی گێڕانی ھەڵبژاردنە. ناپلیۆن چاوەڕێی ئەنجام دەکات. ئەگەرچی دەبوو فەڕەنسا بە ھەڵوێستی ماتزینی دڵخۆش بێت، کە نەرم و ئاشتیخوازانە بوو، لێ ناپلیۆن لەسەر دوو تەوەر بە فڕوفێڵ و تاکتیک وەڵامی ماتزینی و ئیتالییەکان دەداتەوە. سەرەتا بۆ ئارام کردنەوەی Ferdinand de Lesseps کە ھاوکات دروستکەری کەناڵی سویسیشە، دەنێرێ بۆ گفتوگۆ. ماتزینی و ئەم نوێنەرە گفتوگۆی بەسوود دەکەن و دەگەنە ئەنجامێکی باش. بەڕادەیەک لێزەپس زۆر سەرسامی ھزر و تێڕوانین و ھەڵسوکەوتی ماتزینی دەبێ. ھێشتا گفتوگۆکان تەواو نابێت ناپلیۆن جەنەڕاڵ Oudinel بە فەرمانێک دەکاتە بەرپرسی ڕۆما . بەمەش دەردەکەوێ کە ناپلیۆنی سێ ئاشتی ناوێت. بەم ھەڵسوکەوتە ماتزینی تێدەگات ناپاکی و فێڵی لێکراوە. بڕیار دەدەن خۆیان بۆ شەڕکردن ئامادە بکەن و ھەڵدەستن بە مەحکەمکردنی دەوروبەری ڕۆما. بەداخەوە لێرەدا ھەندێ ئیتالی دەکەونە بەرەی دوژمنەوە.\nجێی ئاماژە پێدانە کە بەرەی زلھێزە جیھانییەکان نەمسا، فەرەنسا، ئیسپانیا ھەموویان بەیاننامە دەردەکەن و داوای دەست بەسەرا گرتنەوەی ڕۆما دەکەن. لە ٤.٦.١٨٤٩ دا شەڕ ھەڵدەگیرسێ. ھێزە فەرەنسییەکان باڵا دەست دەبن و ئیتالییەکان بەرگری تەواویان پێ ناکرێ. ماتزینی خۆی لە پێشی پێشەوەی بەرەی شەڕدا دەبێت و ئامادە نییە رۆما چۆڵ بکات و بە سانایی بیداتە دەستەوە. لەم ساتەدا گاریباڵدی بانگ دەکات و دەیکاتە بەرپرسی بەرەی شەڕەکە. فەرەنسییەکان ژمارەی سەربازەکانیان دەکەنە سێ قاتی ١٣,٠٠٠ ئیتالییە خۆبەخشەکەی بە دڵ و گیان بەرگری لە ڕۆما دەکەن..\nمیللەتی ئیتالی زۆرینەی بۆ پشتیوانی ماتزینی و ھاوڕێکانی ڕادەبن لەم ڕووەوە P.Ventura دەڵێ:« ئەگەر کڵێسا- واتە پاپا- لەگەڵ میللەتدا نەبێت، ئەوا ئەم شەڕە بێ ئەو و لەدژی ئەو بەڕێوە دەچێت».. بەھەرحاڵ کوشتارێکی زۆر دەکرێ و ئیتالییەکان بۆ بەرگری لە رۆما دەڵێن: مەگەر بەسەر لاشەی ئێمەدا دەست بگرن بەسەر رۆمادا.\nلەم کاتەدا گاریباڵدی داوا دەکات شەڕ بەرنە دەرەوەی ڕۆما، ماتزینی ڕازی نابێت و بانگەوازێ بۆ ھێزە ئەوروپاییەکان دەردەکات و دەڵێ:« با پاشایەتیش بڕوخێنن یا خۆی ببەزێ، کۆمارییەکان خۆیان نادەنە دەستەوە و نابەزن و بڕیارە، بە گیان و باوەڕی بەرگریی و ناڕەزاییەوە بمرن»..\nھەر سێ زلھێزەکەی ئەو سەردەمە دژ بەم کۆمارە ساوایە وەستانەوە. ئیتالییەکانیش بە تەنھا. ھێزە فەرەنسییەکان پارەیەکی زۆر بۆ سەری ماتزینی تەرخان دەکەن و جارێکی تریش بڕیاری لەسێدارەدانی بۆ دەردەکەن. ئیدی ھاوڕێکانی، ماتزینی بەزۆر ناچار دەکەن خۆی دوور بخاتەوە و ھەڵ بێت. لەم کاتەدا نێردراوێکی ئەمەریکی دێت و پەساپۆرتێکی بەناوێکی خواستراوەوە دەدەنێ و بەرەو مارسیلیا دەڕوا و لەوێوە دەچێتە ژنێف.\nمانەوەی زیاتر لە ساڵێکی ماتزینی لەدەسەڵات لە ئیتالیا، زۆر کار دەکات و دەستکەوتی گەورەی بەدەست دەھێنێ. لە لۆزان/ سویسرا دەست دەکات بە نووسینی سیاسی و ئەدەبی و پلان داڕشتن بۆ جارێکی تر بۆ تێھەڵچوونەوەی شۆڕش و ڕاپەڕین.١٨٥٠ گۆڕانێکی سەیر ڕوودەدات و ماتزینی بۆ بینینی دوژمنە گەورەکەی ناپلیۆنی سێیەم دەچێتە پاریس. لەسەر کۆمەڵێ شت ڕێک دەکەون، لێ ناپلیون پاش ماوەیەکی کەم لەدەسەڵات دەخرێ و ھەڵدێ، رێکەوتنەکە ھیچی لێ شین نابێتەوە.ماتزینی لە پاریسەوە دەچێ بۆ لەندەن بۆ بینینی ھاوبیر و دۆستەکانی. لەوێ ئەم جارە" کۆمیتەی ئەوروپا" دروست دەکات لەگەڵ ئەم پۆلە لە کەسانی دیار و ھەڵکەوتوودا:\nAlexander Ledrn- Rolli,Arnold Ruge,Albret Daraß پاشان دێتەوە سویسرا . دیارە لەھەر شوێنێ بوو بێت بەردەوام سیخوڕ و چاودێری بەدواوە بووە.مانگی ١١.١٨٥٠ دەچێتەوە بۆ لەندەن ئەمجارە لە میراتی باوکی پارەیەکی مۆڵی باشی بۆ دێت. دواتر خانەنشینی دایکیشی دەگات بەدەستی ساڵانە ٤ ھەزار لیرە بووە. بەم پارەیە کاری باش دەکات و یارمەتی زۆری دۆست و ھاوبیر و ھەژار و لێقەوماوان دەکات. بۆ خۆی ھەروەک جاران سادە و ساکار ژیان بەسەر دەبات.\n"کۆمیسیۆنی نەتەوەیی"ش دروست دەکات پاشان "کۆمیسیۆنی ناوەندیی دیموکراتی ئەوروپا" دروست دەکات.بۆ بەرپاکردنی ئامانجی خەباتی کۆماری لەتەواوی ئەوروپادا. بەتایبەت ئیتالیا و ئەڵمانیا و رووسیا. ھەر لەم ڕێگایەوە خاتووی شاعیری ئەڵمانی کە ئەویش ھەڵاتووە و لە لەندەن ژیان دەکاتMalwida von Meysenberg دەناسێ. ئەم خانمەش شێت و شەیدای ماتزینی بیر و ڕەفتاری دەبێت. دواتریش بیوگرافیایەکی باش لەسەر ماتزینی دەنووسێ. ھاوکات زۆر کەسایەتی گەورە لە لەندەن دەناسێ و پێیان ئاشنا دەبێت.\n١٨٥٢ دایکی دەمرێ و تەواو نیگەران دەبێت. لەو سەردەمەدا بەناوی "دایکی ئیتالیاوە" ناوبانگی دەردەکات. دایکی لەسەرە مەرگدا دەڵێ : «خۆشەویستان تکایە لە خەمی کوڕەکەم Pippoدا بن». ھەموو شاری جێنوا بەشداری بەخاک سپاردنی دەکەن. خەڵکەکە یەکێ ڕادەسپێرن Emilin Ashurst ھەواڵی مردنەکە بدات بە ماتزینی. ناوبراو دەگێڕێتەوە " کاتێ پێم گووت ماتزینی ڕەنگی سپی داگەڕا، بە دەنگێکی لەرزۆکەوە پێی وتم: تکایە ئێمیلیا، بەتەنیا جێمبھێڵە.دوو دانە ڕۆژ بە ئازاری مردنی دیکییەوە تلایەوە: ماتزینی پاشان بە دەنگێکی نەرم دەڵێ: وا ھەست دەکەم دایکم لێم نزیکە.. ئەو ھێشتا ھێزم پێدەبەخشێ تا بە ئەمەک بم بەرانبەر بە ئەرکەکانم بۆ نیشتمانم خەبات بکەم...\nماتزینی ھیچ گومانی لەوە نەبوو گەلەکەی تا گەیشتن بە دوا ئامانج کۆڵ لەخەبات نادات. لەگەڵ ئەوەشدا ھەڵسەنگاندنێکی ورد بۆ دۆخەکە دەکات و دەگاتە ئەنجامێک:\n١-دەستبەرداری ئەو خەباتە بێت، کە ساڵانێکە لەگەڵ ھاوڕێکانی بۆی تێدەکۆشن و قوربانی زۆریان داوە\n٢- یاخود بەدوای دۆزینەوەی ڕێگایەکی ترەوە بێت بۆ گەیشتنە ئامانج..\nئیدی لێرەوە ماتزینی شۆڕشگێڕ دەبێتە سیاسەتمەدار و لە ئایدیالیستێکەوە دەبێتە پیاوی دەوڵەت. ساڵی ١٨٥٠ کەسایەتی گەنجی تازە ھەڵکەوتووی دەڤەری پیمۆنت بەناوی\nکافوورCamillo Benso Cavour دەبێتە وەزیری کشتوکاڵ و بازرگانی و دەریا. ئەم کەسایەتییە لەبنەچەدا لە باوکێکی ئیتالی و دایکێکی فەرەنسیی سویسرییە. کافور کەسایەتییەکی زیرەک، وریا، دانووسانکاری بێ پەروایە. ئەمیش وەک ماتزینی باوەڕی بە شۆرش ھەیە لە پیمۆنتەوە دەست پێ بکات و تەواوی ئیتالیا بتەنێتەوە. باوەڕی بە یەکگرتنەوەی ئیتالیا ھەبوو بۆیشی تێدەکۆشا. لێ لەگەڵ ماتزینیدا لەوەدا جودا بوو، کافور باوەڕی بە کۆمەکی دەرەکی بوو بۆ گەیشتنە ئامانج، نەک وەک ماتزینی دەیگووت: "جگە لە خوا، ئیتالییەکان نابێ پشت بە ھیچ کەسێکی تر ببەستن".\nAlexander Herzen کە بیوگرافیایەکی ماتزینی بە ئینگلیزی نووسیوە،دەڵێ: "ماتزینی پیاوێکی ھەڵکەوتووی بێھاوتا بوو،باوەڕێکی پتەوی ھەبوو، کە ھەمیشەی ورەی پێدەبەخشی لە ساتەوەختەکانی تەنگانەدا، لەودا شتێکی گەورە ھەبوو، دەتوانی ناوی بنێیت شتێ لە شێتێتی، بەڵێ ئەم شێتێتییە زۆر جار دەبووە مایەی سەرکەوتن(...) ماتزینی ھێزێکی موگناتیسی بەھیزی ڕاکێشانی خەڵکی ھەبوو". ساڵی ١٨٥٣ لەمیلان ڕاپەڕینێ بوو زوو دامرکایەوە. دوو ساڵ دواتر ماتزینی لە لەندەن بە شێوەیەکی سەیر لەھێرشێکی کوشتن ڕزگاری بوو. ئەم ڕووداوانە زیاتر ڕێگای بەردەم کافور تەخت دەکەن تا بێتە شۆڕەسواری مەیدان.\nدواتر کۆمەڵەی « دۆستانی ئیتالیا» ی لەساڵی ١٨٥١ دا لەگەڵ کۆمەڵێ لە بیریار و زانا ناسراوەکانی ئینگلیزیدا دروست دەکات بۆ پشتیوانی مەسەلەی ڕەوای ئیتالیا بۆ یەکگرتنەوە. لە ٢.١٢.١٨٥٢ ناپلیۆن دێتە سەر دەسەڵات و خۆی بە نزیکی ئیتالییەکان دەزانێ و دەیەوێ ھاوکارییان بکات بۆ رزگاربوون لە چنگی نەمسا.. ڕووسیا دەیەوێ سوود لە لاوازی تورک وەرگرێ و باڵ بکێشێ بەسەر بالکان مسۆگەر بکات. ئینگلیز و فەرەنسا لە دژی خەونەکەی رووسیا دەوەستنەوە. نەمسا نایەوێ دژایەتی ئاشکرای ڕووسیا بکات. کافور دەستبەجێ ئەم پێشھاتە نوێیانە دەقۆزێتەوە. پێشنیاز دەکات ئەویش بچێتە ھاوپەیمانێتییەکەوە و پاڵپشتی لە فەرەنسا بکات. ئەمەش بەئامانجی ئەوەی لەکاتی سەرکەوتندا بتوانێ سوودێک بۆ ئیتالیا بپچڕێ.\nسەرەتا پەرلەمان دوودڵ دەبێت لە ھەنگاوەکەی کافور پاشان دەنگی زۆرینەیان بەدەست دێنێ و نزیکەی ١٥,٠٠٠ ھەزار سەرباز ئامادەی شەڕ دەکات. داوا دەکات ڕێگەی پێ بدرێ بەشداری کۆنگرەی ئاشتی بێت، کە لە پاریس دەبەسترا. ساڵی ١٨٥٥ پاشا Emanoele Karl Albert و کافور ڕێگەیان پێ دەدرێ بەشداری کۆنگرە بن لە پاریس و جارێکی تر لە لەندەن. ناپلیۆنی دۆستی ئیتالیا لە شاندەکە دەپرێ: « ئەتوانین چی بکەین بۆ ئیتالیا؟». کافور کە بە بەرنامە و پلانی پێشوەختەوە ئامادە بووە، یەکسەر بیرخەرەوەیەکی دەداتە دەست. داواکاری سەرەکی داوای کشانەوەی ھێزەکانی نەمسایە لە دەوڵەتی کڵێسا/ واتە ڕۆما و گەڕاندنەوەی موڵک و ماڵی بە تاڵان و دزی براوی دەوڵەتی ناوبراو. ھەڵبەت کافور دەزانێ لەگەڵ ناپلیۆندا بە وریایی مامەڵە بکات و سەرئێشەی بۆ دروست نەکات. ھاوکات خەونی گەورەی خۆیشی بوو بێتە سەرۆکی ئیتالیای داھاتوو.\nکافور لەم ھەوڵەیدا سەرکەوتوو نەبوو و یەک ھەنگاو نەچووە پێش. ھەست بەوە دەکات ناپلیۆن دەستی بڕیوە بەتایبەت کاتێ تەواوی کەسوکاری خۆی دەکاتە بەرپرسی ناوچە جۆراوجۆرەکانی ئیتالیا. ئیدی قسەکانی ماتزینی بیر دەکەوێتەوە، کە نابێت بە پشتیوانی بێگانە ئیتالیا رزگار بکەین. لەژێرەوە ھەوڵی سازدانی شۆرش و ناڕەزایی دەربڕین لە سیسیلیا دەدات و داوا یارمەتیش لە ماتزینی و گاریباڵدی دەکات کە لە لەندەن دەژیان. سەرەتا دەیەوێ ناپۆلی لە دەستی فێردیناندی دوو ڕزگار بکات، کە لەژێر دەسەڵاتەکەیدا زیاتر لە ٢٥,٠٠٠ زیندانی سیاسی ئیتالی ھەبوو. مانگی٦/١٨٥٧ Pisacane بە ٣٠٠ کەسەوە دەچێ Kalabrien ھەست دەکەن کە ماتزینی ماوەیەکە بەدزییەوە لە جێنوایە لەگەڵ گاریباڵدی خۆیان شاردۆتەوە. دەیانەوێ جموجوڵێک بکەن و کافوریش لە پلانەکەی خۆی ئاگاداریان کاتەوە. بەم جۆرە بۆ یەکەم جار باکوور و باشوور گیانی برایەتی ھاوبەشی خەباتیان پێکەوە دەبێ و ھاوپەیمانێتی ساختەی نێوان پیمێنتۆت/ دەوڵەتی کڵێسا و فەرەنسا شکست دەخوات.\nلەم کاتەدا سیخوڕەکانی فەرەنسا چالاک دەبن و Pisacane بەدەستەوە دەدەن و سزای مەرگی بەسەردا دەسەپێت. جەماوەری ئیتالی بەم ڕەفتارە گەلێ نیگەران دەبن ڕادەپەڕن و پەلاماری ھێزە فەرەنسییەکان دەدەن. بەڵام دیسان بەداخەوە سەرکەوتوو نابن. بەم شێوەیە ھەردوو ماتزینی و گاریباڵدی بە سەرسوڕمانەوە لە گرتن ڕزگاریان دەبێت. سزای مەرگ و کوشتن جارێکی تر بۆ ماتزینی دەردەچێت. لەناکاو ڕووداوێکی سەیر لە ١٤.١.١٨٥٨ دا پێش دێت، Felice Orsini ھێرشێک دەکاتە ناپلیۆن و ١٠ کەس لە یاوەرانی دەکوژرێ و نزیکەی ١٤١ کەس بریندار دەبێت. ئەم کەسە و باوکیشی لە ھاوبیرانی ماتزینی دەبن. بەھۆی چالاکی و خەباتیان زۆر جار گیراون و ئازار دراون. بەڵام ئەمجارەیان سزای مەرگی بەسەردا دەسەپێن. ناپلیۆن ماتزینی بە بەرپرسی ئەم کردەوەیە دەزانێ . تا دەھات لیستی تاوانەکان لەسەر ماتزینی، لە چاوی فەرەنسا و نەمسادا درێژ دەبۆوە، چونکە سەرلەبەری چالاکییەکان بەناوی ئەوە دەکران.\nکافوری دۆستی فەرەنسا ئەم ھەواڵی کوشتنەی ناپلیۆنی پێ ناخۆش دەبێت، حوکمی کوشتن بۆ ماتزینی دەردەکات و دەڵێ: ھەر کەسێ ماتزینی بگرێ خەڵاتێکی باشی دەدەینێ و داواش لە فەرەنسییەکان دەکات زۆر بەخێرایی ھاوکار بن لەگەڵیدا. بەڵام ماتزینییەکی خۆشەویستی میللەت و خاوەنی زیاتر لە ٣٠ ساڵ ئەزموونی خەباتی ژێرزەمینی و ھونەری خۆشاردنەوە و خۆقوتارکردن، لەدەست دەسەڵاتی چەندین دەوڵەتی گەورە . ماتزینییەک نزیکەی دەرزەنێ جار بە قاچاخی بەناو فەرەنسادا ھاتووە و چووە، ھەرگیز بەئاسانی ناکەوێتە داوی کافورەوە.\nکافوور دەست ھەڵناگرێ لە ھەوڵەکانی خۆی ئەو ھیوا و پەیوەندییەی لەگەڵ ناپلیۆندا ھەیەتی لە ٢٢.٧.١٨٥٨ دا جارێکی تر لەگەڵ ناپلیۆن باس لە دەرپەڕاندنی نەمسا دەکاتەوە و لەگەڵی ڕێک دەکەوێ. ماتزینی لەناو پاپۆردا دەبێت بەرەو لەندەن، کاتێ ئەم ھەواڵەکە دەبیستێ زۆر نیگەران و تووڕە دەبێت. دەستبەجێ نامەیەکی کراوە بۆ کافوور دەنووسێ:„ من ئەگەر ئێوەم ھەرگیز خۆش نەوێ، ئەوا ئێستا ڕقم لێتان دەبێتەوە". ماتزینی ھیچ بڕوای بە فەرەنسییەکان نەبوو، لێیان بەگومان بوو، بۆیە دژی ڕێکەوتنەکە بوو. ھەروەھا بەلایەوە سەیر بوو بۆ کافور پەنا بۆ گەلەکەی نابات و سوود لە وزە و توانای گەل وەرناگرێ؟.\nناپلیۆن لە١٠.١.١٨٥٩ دا وتارێک بەناوی ھاواری ئازار دەدات دوا لە ئیتالییەکان دەکات ڕابن و دژ بە نەمسا بوەستنەوە. ئیتالییەکان بەم ھاوارە دڵخۆش دەبن . فێریدیناندی دووەم دەکەوێتە مەترسیتەوە. مۆڵەت دەدات بە ئیتالییەکان تا ٢٣.٤.٨٥٩ ئارام بنەوە و ئاژاوە نەگێڕن و پەلاماری سوپاکەی نەدەن و چەکەکانیان دانێن. بەکورتی شەڕ نزیک دەبێتەوە فەرەنسا ھێز بۆ تورین و جێنوا دێنێ. ھەر لەم کاتەدا لە مۆدێنا و پارما و تۆسکاناش شۆرش سەرھەڵدەدات و ھێزە بێگانەکان دەردەپەڕێنن. لە دوو شەڕی یەکلاکەرەوەدا ١٢.٦.١٨٥٩ لە Magenta و لە ٢٤.٦.١٨٥٩ لە Solferino نەمسا تێک دەشکێن. دواتر کۆبوونەوەیەک لە Villafanca دەکرێ و بڕیارەکان دیسان بە سوودی ئیتالیا نابێت.مانگی ئاوگۆست پاشای ئیمانۆیل،کە جێگرەوەی باوکی بوو زۆر دڵگران دەبێت و بڕیار دەدات بە ھەموو شێوەیەک فەرەنسییەکان تێک بشکێنێ. لەژێرەوە بەکافور دەڵێ: پەیوەندی بە ماتزنییەوە بکە تا ئامادەکاری بۆ ڕاپەڕین و شۆڕش لە Sizilien بکەن.\nماتزینی لەم کاتەدا خەریکی سازدانی شۆرش دەبێت و گاریبالدی بەخۆیی ١٠,٠٠٠ پارتیزانەکەیەوە بۆربۆنەکان تێکدەشکێنێ و تەواوی باشوور دەگرێ و دوای ٧٠٠ ساڵ باشوور بەتەواوی ڕزگاری دەبێت . ماتزینیش لە ٤.٤.١٨٦٠ دا پالێرمۆ و میلان رزگار دەکات و سیسیلیا و ناپۆلی رزگاریان دەبێت. گاریباڵدی ھەڕەشە دەکات تا ڕۆما ناوەستێ و دەوڵەتی کڵێساش رزگار دەکات. لەمەدا کافور ترسی لێ دەنیشێ .لەم کاتەدا بەس ڕۆما و بەشێک لە ڤێنیسیا ماوە ڕزگار بێت. ١٨٧٠ سەرەتا تۆرین و دواتر فلۆرەنس دەبێتە پایتەخت. فەرەنسا و ئینگلتەرا دان بەم دەسەڵاتە ئیتاڵییەدا دەنێن. دواتر پاپا و ئەڵمانیا و رووسیا و نەمساش ئەوانیش ددانی پێدا دەنێن.\nماتزینی بەم نیوە سەرکەوتنە ڕازی نابێت. بۆیە ناتوانێ واز لە ئامانجەکەی بھێنێ. ئیتالیایەکی بێ ڕۆما و ڤێنیسیا واتای چییە!. دەچێ بۆ لەندەن و ھاوبیر و ڕێکخستنەکان بەسەر دەکاتەوە. کێشەی سەرەکی لەم دۆخەدا ناپلیۆنی سێ بوو. ئەو نەیدەویست ئیتالیا لەوە زیاتر گەورە بێت و ڕۆمای کڵێسای پیرۆز ڕادەستی ئیتالییەکان بکاتەوە.کافور بە پارێزەوە باسی ڕۆما دەکرد و پاپاش لەگەڵ ئەوەدا بوو دەوڵەتی کڵێسا بمێنێتەوە.. بەم جۆرە تەواوی گفتوگۆکان سەر ناگرن. ماتزینی و گاریباڵدی لاوازییەکیان لە کافوردا بەدی دەکرد بە ڕادەکی زۆریش لە پاپادا. لەم کاتە ناسکەدا کافور لە مانگی ٦/١٨٦١ دا بە جەڵدە دەمرێت. قۆناغێکی تر دێتە پێشەوە. ماتزینی نزیکەی نیو ملیۆن واژۆی کۆکردۆتەوە و دەیگەیەنێتە ناو پەرلەمان بۆ داوای دەرکردنی ھێزە فەرەنسییەکان. ساڵی ١٨٦٢ گاریباڵدی لە شەمەندەفەردا بەرەو ڕۆما زۆر بەسەختی بریندار دەبێ و دەگیرێ و دەخرێتە زیندانەوە.کەواتە لە ڕۆژە سەختەکاندا ئەم دوانە ھەر یەک گیان بوون. بە خۆڕاییش نەوتراوە: ماتزینی سەر و مێشک و گاریباڵدی بازوو و مستی ریسۆرگیمەنتۆی ئیتالییان.\nلە Lugano ماتزینی ھەڵمەتێکی ئیمزا کۆکردنەوە بۆ ئازادکردنی گاریباڵدی دەکات و کۆمیتەیەک بۆ ھەمان مەبەست دروست دەکات دەینێرێ بۆلای پاشا و تا دواجار گاریباڵدی ئازاد دەکرێ.\n١٨٦٤ جارێکی تر لە لەندەن لە ماڵی ھاوڕێ رووسەکەیان بەدیاری یەکتر شاد دەبن.\nئەم دوو سەرکردە گیانی بەگیانییە،جارەوجاریش لێک زویر دەبوون.\nماتزینی بەرە بەرە لە تەمەندا ھەڵدەچوو و بەرەو پیربوون ھەنگاو دەنێ و نەخۆشی ڕۆماتیزم پەڕێشانی دەکات و چاوەکانی کز دەبن و حەزی خواردنیشی زۆر کەم دەبێتەوە . ھەژار و کەم دەرامەتیش لەولاوە بوەستێ بە ڕادەیەک پارەی چوونە لای پزیشکی بەدەستەوە نابێت. ھەر یارمەتیەکیشی پێ دەگات، دەیداتە ھاوبیران و ھەژاران. بەڵام باوەڕی پۆڵایینی خەباتی بەتینتر و دڵی گەرمتر دەبێت بۆ شۆڕشگێڕی. خەیاڵی رزگارکردنی رۆما لە مێشکی دەرناچێ چونکە ڕۆما واتە ئیتالیا، ئاخر ئەو ھەر دەیگووت :" پێویستە پێوەری کۆماری ئیتالیا،لە پایتەختەوە ھەڵقوڵێ و ئاڵای ئاینی پێشکەوتن لە ڤاتیکانەوە". دەگەڕێتەوە بۆ لۆگانۆ لەوێشەوە بۆ ژنێڤ بۆ بەسەرکردنەوەی ڕێکخستن و ھاوبیر و دۆستەکانی . ئەمانە زۆربەیان چەکدار بوون و ماتزینیان دەپاراست و چاوەڕێی فەرمانی بوون بۆ ھەر کار و کردەوەیەک..\nساڵی ١٨٦٩ بە تەمەنی شەست و چوار ساڵی ماتزینی لە سویسرا دەردەکرێ لەسەر جموجوڵە سیاسییەکانی. لێھاتووانە خۆی دەرباز دەکات و لەوێشەوە حەسرەتی وڵات ھەڵی دەپێچێتەوە بۆ سەردانی ئیتالیا. بەھاوڕێکانی دەڵێ: « ھیوام ئەوەیە بتوانم لە ئیتالیا و بۆ ئیتالیا بمرم، وڵاتەکەم کە بەدرێژایی تەمەنم لێم قەدەغە کرا». دەگەڕێتەوە بۆ لوگانۆ بۆ وەشاندنی دوا گورزی کوشندە لە پاشایەتی. ھاوڕێکانی زۆر ئامۆژگاری دەکەن ئەم کارە زەحمەتە و ھەلومەرج لەبار نییە، بەڵام ماتزینی سور دەبێ لەسەر باوەڕی خۆی و لێناگەڕێ کەس ئارام بگرێ تا تەواوی ئیتالیا ئازاد نەبێت. بەداخەوە ئەم ھەوڵەش بەھۆی ناپاکیەوە دواتر تێک دەشکێ.\nنوێنەرێک بەناوی Wolffدەنێرێ بۆ سیسیلیا بۆ لای لایەنگرانی تا لە پالارمۆ و ڤێنیسیا دەست بەکار بن. ڤۆلف سەرکەوتوو نابێت لەگەیاندنی پەیامەکەدا. ئیدی ماتزینی خۆی پێ ناگیرێ و بێ ئەوەی شێوەی خۆی بگۆڕێ و پەنا بەرێتە بەر تاکتیک و سەرلێشێواندنی دەسەڵات، دەچێ بۆ شوێنی ناوبراو بە یارمەتی پەساپۆرتە ئینگلیزییەکەی بەناوی Joseph Brown . ماتزینی لە کۆنترۆڵی پۆلیس بەھۆی وێنەکەیەوە دەناسرێتەوە لەلایەن Pietro Biondi پۆلیسەوە. دەبرێ بۆ لای کۆمیساری باڵای پۆلیس لە سیسیلیا، کە ناوی Giacomo Medici دەبێت. مێدیسی ھاوڕێی منداڵی خۆی بووە و سەردەمانێکیش لەئاوارەیی لەندن پێکەوە ژیاون. ماتزینی دەیناسێتەوە. بیۆندی پۆلیس لە بنەڕەتدا سیخوڕی بۆ ھێزە فەڕەنسیەکان دەکرد. بۆیە مێدیسی ناتوانێ ھیچ بۆ ئازادکردنی ماتزینی ڕابەر و ھاوڕێی بکات. بەمجۆرە بە زیندانی دەبرێ بۆ قەڵای Gaeta و بۆ ماوەی دوو مانگ دەمێنێتەوە. لێرەدا ھەستێکی ناخۆشی بۆ دێت دەڵێ: وا بۆ چل ساڵ زیاتر ھەموو ژیانی خۆم بەم وڵاتە بەخشی، کەچی ئێستا تێیدا زیندانیم!.\nلەم کاتەدا شەڕی نێوان فەرەنسا و پرووسیا١٨٧٠-١٨٧١ سەر ھەڵدەدات. ماتزینی ھیوایەکی گەورە لەسەر ئەم پێشھاتە نوێیە ھەڵدەچنێ. پرووسیا تەنگ بە فەرەنسا ھەڵدەچنێ . بۆیە فەرەنسا دوا سەربازی خۆی لە ڕۆما بۆ شەڕی پرووسیا دەکێشێتەوە.دەرئەنجام فەرەنسا تێکدەشکێ و ناپلیۆنیش بە دیل دەگیرێ.\nئیتالیاییەکان ئاھێکیان پێدا دێتەوە و بەم جۆرە سەرلەنوێ پایتەخت دێتەوە ڕۆما و ماتزینیش لە زیندان دەبەخشرێت و ئازاد دەبێت و وەک مرۆڤێکی ئازاد بۆی ھەیە لە ئیتالیا بسووڕێتەوە. ماتزینی ئەم جۆرە لێبووردنەی پاشا ڕەت دەکاتەوە. ئاخر ئەو چۆن لێبووردنێکی وا قبووڵ بکات! لەکاتێکدا بەدرێژایی ژیانی دژ بە پاشا بووە. ئیتالیایەکان بەم دۆخی ئازادییە زۆر خۆشحاڵ دەبن و ئاھەنگ دەگێڕن. بەتایبەت لە ڕۆما و میلان و لیڤۆرنۆ و جێنوا و ماتزینی ئازاد دەکەن و گەورەترین پێشوازی و ئاھەنگی بۆ ساز دەکەن و ستایشی دەکەن دروودی بۆ دەکێشن.\nگەورەیی و ناوبانگی ئەم سەرکردە لێرەدا دەردەکەوێ،کە ماتزینی ھیچ لەخۆی ناگۆڕێ و بەتاقی تەنیا دەسووڕێتەوە و دەچێت بۆ جێنوا و بۆ لای ھاوڕێکانی و سەردانی گۆڕی دایکی دەکات. ئێوارەیەکی درەنگ دەیەوێ لەسەر گۆڕستان بگەڕێتەوە کاتێ دەگاتە بەردەرگا ئەمبەرەوبەر خەڵک چاوڕێن و ڕیزیان بەستووە و ھاوخەمی خۆیان دەردەبڕن.\nماتزینی جارێکی تر بەرەو لەندەن دەڕوات و لەوێ ھاوبیرەکانی بە دیداری شاد دەبنەوە. لەم کاتەدا ژنەکەی دەمرێ ئەمەش داخێکی تری گران دەنێ بە جەرگی ماتزینییەوە.\nدوای نزیکەی ٣٥ ساڵ مانەوەی پچڕپچڕی ماتزینی لە لەندەن ماڵئاوایی دەکات و دێتەوە جێنوا دواتر پیساPisa و فلۆرەنسا لاپەرەی سەرەوە لە ٦.٢.١٨٧٢ دەچێ بۆ لای خانمە ھاوڕێکەی بەناوی Roselliqلە پیسا و لە ھوتێلی Minerra ژوورێک بەکرێ دەگرێ بەناوی بارزگانێکی ئینگلیزیی لەژێر ناوی جۆسیف براون.\nماتزینی دەیەوێ کەس نەیناسێتەوە و پشوویەک بدات، چونکە پیری و نەخۆشی بڕستیان لێ بڕی بوو. ژنی ناوبراو و مێردەکەی ئاگاداری خاوەن ھوتێلەکە دەکەن مستەر بران ھەر شتێکی بوو خێرا پەیوەندییان پێوەبکات و ئاگاداریان کەنەوە. پشکنینێکی پزیشکی بۆ ماتزینی دەکەن دەردەکەوێ نەخۆشی سووتانەوەی سییەکانی ھەیە...دوا نامەی ماتزینی نووسیویەتی دەگەڕیتەوە بۆ ڕێکەوتی مانگی دووی١٨٧٢ بۆ بنەماڵی ئاشرست نووسیویەتی. لە دوا دێرەکاندا بەستە شیعرێکی گۆتە دەنووسێ: باڵندەکان لە دارستانەکان دا بێدەنگ دەبن،تەنیا چاوەڕێ بکە، بەمزوانە تۆش بێدەنگ دەبیت".\nنووسەرێک دەربارەی ماتزینی دەنووسێ:" ئەو پیاوێکی بە پەرۆش بوو، ئەقڵێکی گەورە بوو، ھەتا بێت ناوبانگی بە تێپەڕبوونی کات ھەر زیاد دەکات،لە کاتێکدا ھی زۆر پیاوی تری دەوڵەت دەکوژێتەوە". فریای نووسینی نامەیەکی تر لە ٤.٣.١٨٧٢ دا دەکەوێ باس، لە ئازارەکانی دەکات. ژنێک بەناوی Sara Nathan سەرپەرشتی و خزمەتی دەکات. رۆژێک پرۆفیسۆر Minari دەیەوێ بیپشکنێ. ماتزینی بە مستەر براون پێ دەناسێنن. دکتۆر تەماشا دەکات، مستەر براون دەتوانێ بە ئیتالیش قسە بکات، دکتۆر دەڵێ: ئەم مستەر براونە ئینگلیزە ئیتالیای خۆش دەوێ، ماتزینی کە گوێی لەم وتەیە دەبێت، ئیدی دەرووونی کڵپە دەکات و ھەستی دەکەوێتە جۆشێکی گەرمەوە و خۆی پێناگیرێ و دەڵێ:" ئیتالیام خۆش دەوێ، ئیتالیام خۆش دەوێ، ھەرگیز ھیچ کەسێک ھێندەی خۆش ناوێ، وەک من خۆشم دەوێ". خانەوادی رۆسەلی ھەر بە دیارییەوە دەبن و لە دوا چرکەکانی ژیانیدا لە ماتزینی دەپرسن : چ حەز و ئاواتێکت ھەیە؟. لە وەڵامدا ماتزینی دەڵێ: « خواکەم و باوەڕەکەم قەت منیان بەجێ نەھێشت». ئەمە دواتەی ئەم رابەر و بیرمەندە گەورەیە بوو لەدوای ١١.٣.١٨٧٢ بۆ ئیتالیا و جیھانی جێدێڵێت. ئاواتی بوو:" ئەگەر ڕۆژگار یارمەتیم بدات، حەز دەکەم شاکارێکی مێژوویی لەسەر پەیامی ئیتالیا بنووسم، کە تەرخانی ناکەم بۆ مرۆڤی ئێستا، بەڵکو زیاتر بۆ ئایندە".\nھەواڵی مردنەکە وەک ئاگر لە پووش بەربووبێت بە خێراییەکی سەیر بەتەواوی ئیتالیادا بڵاو دەبێتەوە.. دەستوبرد لاشەکەی بە ڕۆن و مەڵحەم چەور دەکەن و دەیبەن بۆ گۆڕستانی Stagna لە تەنیشت دایکییەوە لە زێدەکەی خۆی شارە جوانەکەی جێنوا بە دایکی نیشتمانی دەسپێرن . نزیکەی ٨٠,٠٠٠ ھەزار کەس لەو سەردەمەدا بەشداری پرسەکەی دەکەن. ئاڵای شەکاوەی ئیتالیا ئەو ڕۆژە ئاسمان داگیر دەکات. ئەو باسەش ھەیە، کەوا ماتزینی ماسۆنی بووە و لەکاتی بەخاک سپاردنەکەیدا نزیکەی سێ ھەزار کەس بە ئاڵای ماسۆنییەوە،بەشداریان کردووە. بەڵام ھەرچی خوێندنەوە بۆ بیڕوباوەڕ و ھزری ماتزینی دەکەم لەسەر خۆشەویستی نەتەوەکان، باوەڕ بە خودا، ڕێز لە ئاین و پیرۆزیی مرۆڤایەتی و زۆر شتی تر،چ ئاماژەیەکی بەرچاوی ماسۆنێتی تێدا نابینم.\nماتزینی نزیکەی ١٠ ڕێکخراوی لەناو ئیتالیا و لە کیشوەری ئەوروپادا دروست کردووە،ھەمووی لەسەر بنەمای خۆشەویستی بۆ نەتەوە و مرۆڤایەتی، کۆمەڵێ ڕۆژنامە و گۆڤاری دەرکردووە،بە نووسینی گەشی خۆشەویستی مرۆڤ، چەندەھا کتێبیشی پێشکەش بە ئیتالیا و مرۆڤایەتی کردووە. خەرمانی لە وتەی جوان و بەھێزی بۆ ھەمووان لەدوای خۆی جێھێشتووە. ھیچی ئەمانە بۆن و بەرامەی دژایەتی نەتەوە و نیشتمانە جیاجیاکانی لێ نایەت و مرۆڤایەتی وەک ھەوێن ئامانجی ستراتیژییە. ماتزینی.. مرۆڤێکی دڵ و دەروون پاک و سادە بوو. زۆر خەمی ھاوبیرەکانی خۆی دەخواردوو و بە سەروسامانی دەستی پێوەیان بوو. لە دیدی قووڵ و بەھای بەرزەوە لە مرۆڤی دەڕوانی و یەکجار مرۆڤدۆست بوو. بەڕادەیەکی گەورە و کاریگەر خەباتی بۆ ڕزگاری و بەختەوەری مرۆڤ دەکرد. لەو سەروەختەی خۆشەویستی ئیتالیای لاو خەمڵی و بووە دین و ئیمان بۆی، چاوی تیژ و ھەستی بێگەرد و بۆچوونی گەش و ھیوای بەرینی ئەو، دیوی سنووری ئیتالیای دەدی و بۆ بەختەوەری گەلانی دیکەش ھەر بڕوا نەلەقیو بوو.باوەڕی بە دیموکراسی بوو،وەک کۆڵەکەیەکی پتەوی سیستەمی سیاسی.کۆمارخواز بوو.\nلەمەش باڵاتر بەختەوەری مرۆڤایەتی یەکجار مەبەست بوو. ھەر بۆیەشە ماتزینی بۆ ھەموو کەس مانای سیمبۆڵی نەتەوایەتی و مرۆڤایەتی ئەبەخشێت. بەڵێ:« ئازادی تاکە کەس و نەتەوەکان لەسایەی دیموکراسییەکی ڕاستەقینەدا، سیستەمێکی نێونەتەوەیی دادپەروەرانەدا و مرۆڤایەتییەکی خۆشەویستانە و ھاوکارانەی بەرانبەریی لەنێو مرۆڤ دا» ئامانج و خواست و ھیوای بوو. ماتزینی ھێندە نەتەوەپەروەر و مرۆڤایەتی ویست و بەڕەوشت بووە،بە « پەیامبەری نەتەوایەتی» ناوبانگی دەرکردووە و تاجی پیرۆزترین باوەڕ و ئامانجی خراوەتە سەر.\nماتزینی.. بڕوای پتەو بوو، شارەزای باشی بزووتنەوە مێژوویی و کۆمەڵایەتییەکانی جیھان و ڕاپەڕینە نیشتمانییەکانی سەردەمی خۆی بوو. بە چاوێکی زیتەوە چاودێری ھەلومەرج و گۆڕانەکانی ناو وڵاتەکەی و دنیای دەکرد و ھەڵی ھەڵکەوتووی زوو دەقۆستەوە. گیان و بنەمای بیروبۆچوونەکانی دروستانە دەخستە کارەوە. نووسینەکانی ئەمەنە ناسک و بەپێز و ڕازاوە و ھەست جوڵێنن ، کە یەکسەر لەسەر پەردەی دڵ و مێشک تۆمار دەبن. بە جۆڕێک لە دڵە پاکەکەیەوە ھەڵدەقوڵا و دەڕژایە دڵ و مێشکی خەڵکانی دڵسۆز و پاکەوە.\nوەک دەزانین ھەر تەنیا ئازادی و یەکگرتنەوەی ئیتالیا، دوا ھەواری ئامانجەکانی نەبوو، ئیتالیا بەتەنیا نەبووە کۆت و زنجیر و کەڵەمەی کرۆکی بیر و ھەستە نەتەوەییەکەی ، بەڵکو لەسەر دوندی قەناعەتێکی گەشتر و قایمترەوە دەیگووت:« ژیانی نەتەوەیی و ژیانی نێونەتەوەیی دەبێت، دوودیوی یەک سەرەتاگە و پرنسیپ و ئامانج بن. ئەویش چاکە و خێر ویستنە».. دیارە لێرەدا ھەر مەبەستی خۆشگوزەرانی مرۆڤە. تێز و بۆچوون و بیروباوەڕی لەسەر نەتەوایەتی و سیاسەت و ئایین و ئەدەب و ھونەر و یەکگرتنەوەی ئیتالیا، ھەر لە سەرەتاوە تا دوا ڕۆژەکانی ژیانی یەک ژێیان ھەبوو، یەک ئاوازییان لێ بڵند دەبۆوە و ھیچ جیاوازییەکی ئەوتۆ لە نێوان نووسینەکانی دا ھەست پێناکرێت ناکۆک بێت لەگەڵ ئەم پرنسیپانەدا. ماتزینی خواناسێکی بەبڕوا بووە و سێکوچکەی بیروباوەڕی« خوا، گەل، مرۆڤایەتی» یە. بەکورتی لە توانای کەسدا نییە ھەقی ناسینی تەواو بدات بەم پیاوە و گەلێ جار دەگوترێ« ئایا ئیتالیا بە بێ ماتزینی یەکگرتوو و ئازاد دەبوو»؟؟؟... نووسینێکی شاعیری بەناوبانگGiosue Cardicci لەسەر گۆڕەکەی دەنووسرێ دەڵێ:" لێرە کەسێک ئارامی گرتووە و ڕاکشاوە،کە قوربانی دا بە ھەموو شتێ،بێ ئەندازە خۆشەویست، ڕکی لە کەس نەبوو".\nوەک علی آدھم لە کتێبە نایابەکەیدا لەسەر ژیانی متزینی دەڵێ:" زیادڕەوی ناکەم ،گەر بڵێم لە ھەموویان مەردتر بوو،لاپەڕەکەی لە ھی ھەمووان خاوێنتر بوو، نێتەکانی لە ھی گشتیان دڵسۆزانەتر بوو، دەروونی لە تێکڕایان بێگەردتر بوو، گیانی فیداکارانەی لە ھەموویان زیاتر بەرگەی فیداکاری و نەخۆشی و نەھامەتییەکانی دەگرت".\nچەپکێ لە وتەکانی:\n+ ژیان جەنگە لەنێوان خێر و شەڕ، پێشکەوتن و دواکەوتن، کۆیلایەتی و ئازادی دا.\n+ نەتەوەکان بەبێ خەڵک نابن و پێک نایەن.\n+ ئامانجی مرۆڤ ، خزمەتی مرۆڤایەتییە.\n+ نەتەوایەتی دەبێت ئامڕاز و دەستاوێژێکی ھێنانەدی ، یەکێتی تێکڕای مرۆڤایەتی بێت.\n+ ھەر نیشتمانێ لە نیشتمانەکان کارگەیەکن لە کارگەکانی مرۆڤایەتی.\n+ نەتەوایەتیم لا پیرۆزە، لەبەرئەوەی ئامێر و ھۆکاری کارکردنی تێدا دەبینم، بۆ پێشکەوتنی تێکڕای خەڵک و چاکە و خۆش گوزەرانییان.\n+ نەتەوایەتی ئاینێکی پیرۆزە، بیروباوەڕێکی یەزدانییە.\n+ مرۆڤایەتی.. یەکخستنی نیشتمانەکانە، مرۆڤایەتی ھاوپەیمانێتی نەتەوەکانە بۆ بەجێگەیاندنی پەیامەکەیان لەسەر زەوی« ئاشتی و خۆشەویستی».\n+ ژیان پەیام و قوربانی و چاکەیە، وە تەنیا قوربانی پیرۆزە.\n+ برایینە.. نیشتمانەکەتان خۆش بوێت، نیشتمانەکەمان ھەوارگەمانە، ھەوارگەیەکە خوا پێی بەخشیویین و تێیدا یەک خێزانمان دروست کردووە.\n+ نەتەوایەتی ھەروەھا شتێکی ترە، نەتەوایەتی ئەو بەشەیە کە خوا بۆ مرۆڤی لە پێناوی کاری مرۆییدا ئەفراندووە. ئەوە پەیامەکەیەتی، ئەوە ئەو کارەیە کە پێویستە لەسەر زەوی ئەنجام بدرێ، بۆ ھێنانەدی بیرۆکەی خوا لەسەر زەوی.\n+ نەتەوایەتی.. بیرۆکەیەکی پرنسیپ و ئامانجێکی ھاوبەشە، نەتەوەش ھەموو ئەوکەسانەیە کە زمان و ھەندێ بارودۆخی جوگرافی یان ڕۆڵێک کە مێژوو بەسەریدا سەپاندوون و باوەڕیان بە یەک پرنسیپە و لەژێر یەک کاریگەڕێتیدا ڕەوت و گوزەران دەکەن، بۆ بەدەستھێنانی یەک ئامانج.. ھەروەھا ئەو چالاکییە گونجاوانە و ئامادەکاری کۆکردنەوەی ھێزە تاکەکانە لە کۆمەڵگەی لێ پێکھاتووە بەرەو یەک ئامانج، ژیانی نەتەوەیی پێک دێنێ.\n+ ژیانی نەتەوایەتی و ژیانی نێونەتەوایەتی پێویستە دوو دیوی یەک پرنسیپ بن،ئەویش چاکەخوازی بێت.\n+ خۆت بخەرە سەری سەرەوەی ئەم نەتەوەیە، لەسەر ئاڵاکەت بنووسە:« یەکێتی و ئازادی و سەربەخۆیی و ڕزگاری ئیتالیا لە زۆردارەکان».لە نامەیەکدا بۆ پاپا ١٨٣١\n+ نیشتمانەکەتان، ئیتالیا یەکخەن و لەدەوری خۆتان باشترین نوێنەرانی حیزبی نەتەوەیی کۆکەنەوە، ھەوڵی زۆر بۆ ھاوپەیمانێتی میرەکان مەدەن، وابەستەبن بۆ بەدەستھێنانی ھاوپەیمانێتی و پشتیوانێتی گەلەکەتان. نامە بۆ پاپا١٨٤٧\n+ ھەژاریی و کوێرەوەری ھەڕەشە لەھەر ڕژێمێکی سیاسی دەکات. بەبێ دەرفەت و چانسی وەک یەکی کۆمەڵایەتی،ئازادی تاکگەرایی دەبێتە مەسەلەکی فێڵ و ھاوکار نابێ،مەگەر بۆ ئەوانەی کەمێک بەختیان ھەیە.\n+من باوەڕم ھەیە بە ئازادی،بە نیشتمان، بە مرۆڤایەتی،مرۆ لەسەریەتی بۆ ئەم باوەڕ و ئامانجانە خەبات بکات.\n+ زۆربەی شۆڕش و ڕاپەڕینەکانی ماتزینی نەخشە و پلانی بۆ داڕشتن، شکستیان خوارد، کەچی ئەو ڕابەرە نائومێد نەبووە و کۆڵی نەدا. ئاخر دژ بە سێ دەسەڵاتی ھەرە گەورەی سەردەمی خۆی فەرەنسا و نەمسا و بۆربۆنییەکان شەڕی کردووە.\n+ ناوەڕۆک و ڕوخسارێکی نەتەوەیی بە فیکر و ستراتیژ و ئامانجەوە بەخشییە بزاڤی ڕیسۆرگیمەنتۆی ئیتالی.\n+ داوای خەباتی ڕزگاری و سەربەخۆیی و یەکگرتنەوە لە جوتیار و کرێکارەوە تا میر و پاشاکانی ئیتالیا کردووە. بۆ ڕزگاربوون چاوی لە پشتیوانی دەرەکی نەبووە.\n+ ئازادی،دادپەروەری،مرۆڤایەتی،لە ڕێگای ڕزگاری گەلان و دۆستایەتی نێوانیانەوە،بەھای مرۆڤ و بەختەوەری مرۆڤایەتییەوە، بەھەوێنی بیری نەتەوەیی ئامانجی سەرەکی و نەگۆڕی بووە.\n+ فیدڕاڵی نێوان ھەرێمەکانی ئیتالیای سەرلەبەر ڕەت کردۆتەوە.\n+ خەباتی ژێرزەمینی و شۆڕشی بەردەوامی بە ئازایەتی و بوێرییەکی بێوێنەوە کردووە و لەم زەمینەدا دڵسۆز و بە ڕەوشت و ڕاستگۆ و خاوەن دیسپلین بووە.\n+ زیاتر لە ٤٠ ساڵ لە نێوان نیشتمان و ئاوارەییدا ژیاوە و تێکۆشاوە بێ نائومێدی و چۆک دادان.\n+ کۆمەڵێ بەھرە لە ماتزینیدا ھەبووە، وەک بیرمەند و فەیلەسوف و ریفۆرمیست و ڕەخنەگر و شۆڕشگێڕ، لە ھەموویاندا لێوەشاوەیی و دەستڕەنگینی خۆی نیشان داوە، ئامادەگی بە کردار و ڕەفتار نواندووە.\n+ بێ پەروا جەخت لەسەر ئازادی و سیستەمی کۆماری دیموکراسی دەکاتەوە.\nبەڵێ.. بەڵێ دەبێ قەڵەم کڕنووش بەرێ بۆ دامێنی ھەڵزنان بە باسی ماتزینی دا. وا چەند سەدە بەسەر لەدایک بوونیدا تێدەپەڕێ و ئەو ھەموو نووسینە شاکارانەی کە لە ١٨ بەرگدا کۆکراونەتەوە و سەرچاوەی بێ کۆتایی لێوەفێربوون و ھەوێن و شیلەی ژیانن. بە ئاواتی ئەوەی کتێبخانەی کوردیشی پێ گەرم بکرێتەوە.\nـ گۆڤاری خوێندکاری کورد، ژمارە ٢٠ ی نەورۆزی ٢٦٠٧-١٩٩٥ ،نووسینێکم لەسە ماتزینی بە ناوی دیلانەوە بڵاو کردۆتەوە.\nـ (متزینی، بقلم علی ادھم الگبعە الپانیە١٩٨٥).\nـ (تاریخ الحرکات القومیە(٥) اجزاء، تعریب الدکتور نورالدین حاگوم دار الفکر ١٩٦٩).\n--Giuseppe Mazzini ,Ein Leben für die Freiheit/Eva.W.Prull/ Braumüller 2017\n-Staat und Nation in der europäischen Geschichte/Hagen Schulze/beckschereih1999\n- Von Machiavelli zu Nehru Hans Kohn 1964\nبەشی یەکەم: www.emrro.com/cozifmatzini.htm


سەبارەت بە گەڕاندنەوەی قیستى سولفەیەك روونكردنەوە دەدرێت\nوه‌رزی هاوینی ئه‌مساڵى هه‌رێم تاقه‌ت پڕوكێن ده‌بێت؟.. رونكردنه‌وه‌یه‌ك له كه‌شناسیه‌وه\nنەتەوە | 09:40:56 2018-05-16 | (5,066) جار خوێندراوەتەوە\nبەپێی رێنماییەكی وەزارەتی دارایی، بڕیار دراوە لەسەر "دواخستنی گشت لێبڕینەكانی تایبەت بە پێشینە و قەرزە گشتییەكانی حكوومەتی هەرێمی كوردستان لای مووچەخۆران"، وەك پێشینەكانی خانووبەرە، هاوسەرگیری و نیشتەجێبوون، بەڵام بەپێی بەدواداچوونێك هەر فەرمانبەرێك قیستی سندووقی نیشتەجێبوونی وەرگرتبێت بڕیارەكە نایگرێتەوە.\nهه‌فته‌نامه‌ی باس له‌زاری سەرچاوەیەكی بەرپرس لە بانكە بازرگانییەكان بڵاویكردۆته‌وه، قەرزی سندووقی نیشتەجێبوون بابەتێكە جیاوازە لە قەرز و پێشینەكانی تر، وتی: "دەبێت فەرمانبەران و خەڵك بزانن قەرزی سندووقی نیشتەجێبوون جیاوازە لە قەرزەكانی تر و دەبێت بیگەڕێننەوە بۆ حكوومەت، بڕیارەكەی دارایی ئەوان ناگرێتەوە".\nئاماژه‌ی به‌وه‌شكردووه، كاتی خۆی بۆ كڕینی یەكەكانی نیشتەجێبوون، حكوومەت نیوەی پارەی یەكەكانی داوە، بۆ نموونە كەسێك خانوویەكی بە 5 هەزار دۆلار كڕیبێت 2 هەزار و 500 دۆلاری لە لایەن حكوومەت بە قەرز پێ دراوە"، وتیشی: ئەو كەسانە دەبێت مانگانە بڕیك قەرز بگەڕێننەوە بۆ بانكەكانی نیشتەجێبوون لە هەولێر و دهۆك و سلێمانی.\nئاشكراشی كرد، قەرزی نیشتەجێبوون كە دراوەتە فەرمانبەران وەكوو فەرمانبەر ئەژمار نەكراون، بەڵكوو وەكوو هاووڵاتی پێیان دراوە، زۆر خەڵك وا دەزانێت ئەو بابەتە وەكوو قەرزی خانووبەرە و كشتوكاڵە، بەڵام خۆی وا نییە، بەڵكوو وەكوو هاووڵاتی پێیان دراوە بۆیە دەبێت بیگەڕێننەوە.\nلە ماوەی ساڵانی ڕابردوودا زیاتر لە 10 هەزار یەكەی نیشتەجێبوون لەلایەن كۆمپانیاكانی كەرتی تایبەتەوە دروست كراون و لەلایەن حكوومەتیشەوە 30% بۆ 50%ی نرخی ئەو یەكانە وەكوو قەرز دراوە بە هاووڵاتییان، كە دەبێت لە ماوەی 10 ساڵدا و بە قیستی مانگانە بیدەنەوە بە حكوومەت.\nهاوكات حکوومەت لە کۆی 250 ملیار دیناری قەرزی سندووقی نیشتەجێبوون، نزیكی 80 ملیار دیناری وەرگرتووەتەوە.\nئەگەر لە كاتی خۆیدا رۆژێك دانه‌وه‌ی قه‌رزه‌كه دوا بخرێت ئەوە رۆژانە هەزار دینار وەكوو رسووماتی دواخستن دەخرێتە سەر كەسی قەرزار، بە بڕیاری وەزارەتی دارایی ئەو کەسەی نەتوانێت مانگانە قیستەکەی بداتەوە و ساڵێکی بەسەردا تێپەڕێت، رۆژانە هەزار دیناری بۆ دەخرێتە سەر، كە ئەوەش ساڵانە دەكاتە زیاتر لە 350 هەزار دینار، ئەوەش بووەتە بارێکی قورس بەسەر هاووڵاتییان، کە بە زەحمەت پارەی سندووقی نیشتەجێبوون بدەنەوە.\nكۆتا خشتەی مووچەی مانگی یەكی ئەمساڵ\nگۆڕان لەسەر زیادكردنی جێگرێك بۆ سەرۆكی هەرێم هاته‌ده‌نگ\nرۆژێك پشوو بۆ سه‌رجه‌م فه‌رمانبه‌رانی هه‌رێم راده‌گه‌یه‌ندرێت


کرماشان وەکوو شاری داهێنەری "خۆراک" لە یۆنیسکۆ دەناسرێت - Mehr News Agency\nAP ١٣٩٩ Mordad ١٤ ١٢:٥٠\nNews Code 33559\nبەرپرسی گشتی کۆمیسیۆنی نەتەوەیی یۆنێسکۆ:\nکرماشان وەکوو شاری داهێنەری "خۆراک" لە یۆنیسکۆ دەناسرێت\nبەرپرسی گشتی کۆمیسیۆنی نەتەوەیی یۆنێسکۆ لە ئامادە کردنی دۆسیەی کرماشان و ناردنی بۆ یۆنێسکۆ لە ساڵی داهاتوو بۆ تۆمار کردنی وەکوو شاری داهێنەری خۆراک هەواڵی دا.\nبە ڕاپۆرتی ئاژانسی هەواڵی مێهر، حوجەتوڵڵا ئەیووبی بە وتنی ئەوەی کە یۆنێسکۆ چەندین ساڵە بەرنامەکانی خۆیی بە پێی شارەکان دەباتە پێشەوە، وتی: بە پێی ئەوە هەر شارێک وەکوو داهێنەری بابەتێک دەتوانێت ناوی خۆی تۆمار بکات.\nناوبراو بە ئاماژە بە بەستێنەکانی کرماشان لە بواری خۆراک، مۆسیقا و ... وتی: کرماشان بە پێی تواناییگەلێک کە هەیەتی دەتوانێت لە زۆر بوار وەکوو شاری خولقێنەر تۆمار بکرێت و خۆراکیش یەکێک لە ئەو بوارگەلەیە کە کرماشان تێیدا توانایی بەرچاوی هەیە.\nئەو بەرپرسە لە درێژەدا سەبارەت بە پاڵپشتی لە ڕێگای ساسانی لە پارێزگای کرماشان، وتی: بۆ ئەو رێگایە و ناساندی لە رێگای تۆماری کردنی لە نێو ئەتڵەسی ڕێگای ئاورێشم هەوڵ دەدەین و ساڵی ڕابردوو میوانداری فێستیڤاڵی نێودەوڵەتی رێگای ئاورێشم بووین و هەوڵ دەدەین تا لە ئەم ڕێگایەوە ئەو ڕێگا بپارێزین و بیناسێنین.\nشاری خولقێنەری خۆراک\nلەدایک بوونی حەزرەتی محەمەد\nزنجیرە درامای کرێچییەکان


زەروورەتی ئەمڕۆژیی لێنین! … – hkkurdistan\nHome 6 ئەرشیفی بابەتەکان 6 زەروورەتی ئەمڕۆژیی لێنین! …\n(له کۆبوونه‌وه‌یه‌کی پاڵتۆکی له 12ی کانوونی یه‌که‌می 2001)\nپرسیار: ئایا هێشتا ئەشێ پشت بە لێنین ببەسترێت؟ ئایا هێشتا لێنینیزم مه‌وزووعییه‌تی هه‌یه؟\nمه‌نسوور حیکمه‌ت: بڕوانن! تا ئەو جێگایەی کە لێنین سەبارەت بە هەلومەرجی مێژوویی وڵاتێکی دیاریکراو بە مێژووی تایبەتییەوە قسە ئەکات و ئەو حوکمانەشی کە ئەی دات لە ڕووی پێویستییەوە قابیلی به‌گشتیکردن نییە. بەڵام من لێنین وه‌کوو کەسێک کە بیرۆکه‌ی شۆڕشی کۆمۆنیستی و بیرۆکه‌ی ئیمکانییەتی قبووڵبوونی سۆسیالیزم ئەخاتە ڕوو، وه مەسەلەکە بە دەستبردنی حیزبی کۆمۆنیست بۆ دەسەڵاتی سیاسی گرێ ئەداتەوە، بەم ناونیشانە وا تێئەگەم، لێنین لە پێشەوەی حیزبی ئێمەدایە و هەمیشە مەوزووعییەتی هەیە. لێنین کەسێکە کە مارکسیزمی لە دیدگاکانی ئۆلۆشیۆنیستی و کامڵگەرایی و ئەمەی کە جیهان چاوەڕێیە سۆسیالیزم ڕۆژێک خۆی سەوز بێت، ڕزگارکرد و بۆ کار و کردەوەی زیندووی مرۆڤ و تێکۆشانی سیاسیی زیندووی مرۆڤەکانی گۆڕی. نەخشی لێنین ئەوە بوو، کە ئەم جێگاوڕێگایەی ناسی و دەستی بۆ دەسەڵات برد. ئەگەر ئەم هەڵوێستە لەگەڵ ئومێده‌واری و نائومێده‌واریی ژمارەیەک لەناو حیزبی کۆمۆنیستی کرێکاریدا لێک هەڵپێکیت، لێنینت لە مانای واقیعی خۆی داتەکاندووە. ئێمە زۆر دەمێکە ئەو مەیلەمان خستۆتە لاوە، کە سۆسیالیزم بە دوو سبەی ئەسپێرێت. ئێمە وتمان کە ئەم حیزبە هەر لەم دەورەیەدا هەوڵ ئەدات کە ئەم نەخشە بنوێنێت. ئه‌رکی کۆمۆنیزمه که دەسەڵات له‌ده‌ست بگرێ، تاوه‌کوو بتوانێت ئەم هەڵبژاردنە بداتە دەستی کۆمه‌ڵگا و چینی کرێکار، تا بە سۆسیالیزمەوە لەوسەری ئاڵوگۆڕە شۆڕشگێڕانەکاندا بێتە دەرەوە. بە هەر حاڵ، شێوازی لێنین زەروورەتی ئەمڕۆژیی هەیە و زەروورەتێکی زۆر زیاتریش.\nپرسیار: ئایا ئێران وڵاتێکی چەند میللەتییە؟\nمه‌نسوور حیکمه‌ت: وەڵامێکی کورت ئەدەمەوە: ناوبردنی وڵاتێک یاخود کۆمه‌ڵگایەک بە چەند میللەتی یەک هەڵبژاردنی سیاسییە، وه‌کوو ئەوەی کە ئەگەر بپرسن، ئایا ئێران کۆمه‌ڵگایەکی ئیسلامییە، من ئەڵێم نەخێر، کەسێکی تر ئەڵێ: بەڵێ. بە بڕوای من میللەت و میللییەت چەمکێکی سیاسییە، چەمکێکی ئایدیۆلۆژییە. بۆ نموونە، کەسێک کە یه‌کلا بووه‌ته‌وه لەسەرئەوەی، مرۆڤێک لەسەر بنەمای قەومییەتی پێناسە بکات و بڵێت، من ئەم کەسە بە ئازەریی ئەزانم، ئەوەش بە هیتۆ، ئەوەشیان پشتۆیە، ئەمەشیان ئیگۆ و ئەوی تریان بە باسک ئەزانم، ئەیەوێت ڕەنگی ئایدیۆلۆژیی خۆی لەو کۆمه‌ڵگایە بدات. لەوانەیە ئێران چەند میللەتیی بێت، یا نەبێت. ئەمە پەیوەستە بەوەوە کە ئایدیۆلۆژیی فه‌رمی لەو وڵاتەدا، وە لێکدانەوەی فه‌رمی بۆ ئەو وڵاتە، کەسانێک ئەینووسن کە چەمکەکانی قەومییەت بۆیان بەرجەستەن، یان نا؟ ئەگەر من بم، ئەڵێم نەخێر تەنها ئێران، لە هیچ جێگایەکدا وڵاتانی جیهان چەند میللەتی نین. مرۆڤەکان بە زمانی جۆراوجۆر پێکەوە قسە ئەکەن، ئەمەی کە پێیان بڵێین میللەت، بەرەنجام و کارکردی بزووتنەوەی ناسیۆنالیستییە لەم وڵاتانەدا. سەردەمانێک ئەم مرۆڤانە بە خۆیان نە وتووە میللەت. پاشان لەوانەیە هەر ئەم میللەتانە بۆ چەند میللەتی دیکە دابەش بن. ئەمە ڕووداوێکی سیاسی_ ئایدیۆلۆژییە و بەشێک لە زانستی ئۆبژەکتیڤ نییە. ئەگەر خه‌ڵکی ئێران بخەینە ژێر تاقیکردنەوەوە و لە DNAیان بکۆڵینەوە، هیچ شتێک سەبارەت بە لوڕبوون، یاخود گیلکبوونیان نادات بەدەستەوە. ئەمە باسێکی سیاسییە، باسێکی ئایدیۆلۆژییە. ئێوە ئەتوانن ئەوە هەڵبژێرن کە کەسێکی تر بەم جۆرە خه‌ڵک دابەش ئەکات. من ئەمەوێ بەم جۆرە دابەشیان نەکەم و ئەڵێم خه‌ڵکی ئێران ژمارەیەک مرۆڤی خاوەن مافی یەکسانن و بە زمانە جۆراوجۆرەکان قسە ئەکەن.\nئایا ستەمی میللی هەیە؟ بێگومان هەیە، لەبەر ئەوەی کە ناسیۆنالیزم هەیە و تایبەتمەندیی ناسیۆنالیزمیش ئەوەیە کە میللییەت بۆ یەک سنووری لەبڕین نەهاتوو بگۆڕێت، وە مرۆڤەکان بە شێوەیەکی وا دابەش بکات کە قەڵشت و جیایی بخوڵقێنێ، بە مەبەستی ئەوەی وه‌کوو میللەتێک زوڵم لە میللەتێکی تر بکات و بڵێت ستەمی میللی هەیە.\nبەڵام ئەبێ ستەمی میللی لاببرێت، وەڵامدانەوە به ستەمی میللی، وڵاتدان بەو میللەتانە نییە. هەر کەس بێت و بە ئێوە بڵێت، حەسەن بەگ خەریکن نوکتەم لەسەر دروست ئەکەن و ئێوە وڵاتێکم بدەنێ، ئێوە لێی قبووڵ ناکەن. وەڵامی ستەمی میللی، لابردنی ستەمی میللییە. هەر وەکوو چۆن وەڵامی ستەمی جنسی، لابردنی ستەمی جنسییە و وەڵامی ستەمی نەژادی، هەڵگرتنی ستەمی نەژادییە و وڵاتدان بە قوربانییەکانی نییە. ئەوەی کە میللەت بنەمای ده‌وڵه‌تە، ناسیۆنالیسته‌کان لە دوو سێ سەدەی دواییدا دایان هێناوە. بە بڕوای من، میللەت بنەمای حاکمییەت نییە، بنەمای فەلسەفیی ده‌وڵه‌ت، میللەت نییە. تەنها مرۆڤ ئەتوانێت بنەمای فەلسەفیی ده‌وڵه‌ت بێت و یەکێتیی ئارەزوومەندانەی ئەو مرۆڤانەی کە ئەیانەوێت لەوێدا بژین، هاووڵاتیبوونە. بەم پێیە، ئەگەر وادانێین کە ده‌وڵه‌تەکان بڕیار نییە میللی و ناسیۆنالیستی بن، ئەوسا دیار نییە، بۆچی دەبێت ستەمی میللی بۆ مەسەلەی پێکهاتنی وڵاتی جیاواز ببرێت.\nنموونەیەکی دیکە لە پەیوەند بە مەسەلەی میللییەوە …\nئەگەر ناسیۆنالیسته‌کان خۆیان ڕاوەشێنن و باوەشێنی مەسەلە میللییەکان بکەن و کارەساتە میللییەکان بخوڵقێنن، بە شێوەیەک کە چیتر لە نێوان ئەو میللەتانەدا نەشێ بە زمانی خۆش، ئاشتی و ئاسایش فەراهەم بکرێت، بەڵێ ناچارین وه‌کوو ڕێگاچارەیه‌کی ناشیرین، باس لە جیابوونەوە بکەین و ڕێگا بۆ ڕێفراندۆمێک بکەینەوە، کە ڕێگا بۆ ئەو میللەتەی کە زوڵمی زۆری لێ کراوه، خۆش ئەکات و ئیتر باوەڕی سەبارەت بە پێکەوە ژیانی ئارەزوومەندانە لەدەست داوە و ئەیەوێت جیا بێتەوە. بەم شێوەیە و بەم ئیعتیبارە، من قبووڵی ئەکەم. سەبارەت بە کوردستان، سیاسەتی فه‌رمیی ئێمە ڕێگای داوە بە ڕێفراندۆمێک و خواستی یەک ڕێفراندۆم لە کوردستان کە ئایا خه‌ڵکی کوردستان ئەیه‌وێ جیا بێتەوە، وه یان ئەیه‌وێ لە چوارچێوەی ئێراندا بمێنێتەوە، بە مەرجی هەلومەرجی یەکسان لەگەڵ باقیی هاووڵاتیانی ئێراندا؟ بەڵام ئەمەی کە ئێوە ئەیڵێن، دەبێ سەبارەت بە گەیلانیش دایبنێین. من بەم جۆرە بیر ناکەمەوە. هەر چەنده ئه‌شێت که ستەم لە خه‌ڵکی گەیلان کرابێت، مەسەلەیەکی میللی کە تیایدا خوێن ڕژابێت، ڕەشبینی و کینەی بەرپا کردبێت، پەژارە لەپشتییەوە ڕاوەستابێت، تووڕەیی کەڵەکە کردبێت. مەسەلەیەکی بەم جۆرەمان سەبارەت بەگیلک نییە. هەر کاتێک مەسەلەیەکی لەم بابەتەیان بۆ خوڵقاندین، ئەو کاتە ناچارین هەر بەم شێوەیەی پێشوو بچین بەدەمییەوە. بەڵام ئێمە ناڕۆین بەپیریی بەشبەشکردنی مرۆڤەکانەوە. پێشوازی لە جیاکردنەوەی مرۆڤەکان لە یەکتری ناکەین. ناچین بەدەمی دابەشکردنی وڵاتانەوە بۆ شەش کەڕەت چوار، کە لە هەر یەکێکیاندا قەومێک هەبێت. بە پێچەوانەوە، دەبێت سنوورەکانی جیهان لاببرێن. دەبێ مرۆڤەکان پێکەوە بژین، بە هەر زمانێک ئەیانەوێت قسە بکەن، بە هەر زمانێک پێیان خۆشە بنووسن و هەر کامێکیش لەم زمانانە کە لە بەڕێوەبردنی وڵاتدا بەکاریگەرتری ئەزانن، بەکاری ببەن.\nمن خۆم نە ناسیۆنالیستم و نە ئەشمەوێ ئیمتییاز بە هیچ ناسیۆنالیستێک بدەم.\nتێبینی: له لایه‌ن ئیره‌ج فه‌رزاده‌وه پیاده کراوه و نووسراوه‌ته‌وه.\nوه‌رگێڕانی: حەمە غەفور\n“اکتبر”ی فارسی، شمارە 7\n13 ئۆکتۆبەر 2004


✌ جەمیل رەنجبەر | تاقم: شەھیدێ | زڤانوو بابەتی: 🏳 کوردیی ناوەڕاست\n➕ ئی بابەتە جەلایەنوو: (هاوڕێ باخەوان)وە جە: Dec 11 2008 1:29PM تۆمارکریان\n✍ ئی بابەتە پەی دماینجاری لایەنوو: (م. ب.)ەوە جە: Nov 19 2019 11:07AM خاستەر کریان\n👁 ئی بابەتە 18,631 جارێ وینیان\n📷 فایلوو وێنەی 1.0.1 20 KB Nov 17 2009 12:00AM هاوڕێ باخەوان


Home›هەواڵ›کوردستان›لە هەڵەبجە سەدان منداڵی خاوەنپێداویستی تایبەت هەیە و هیچ سەنتەرێكی حكومی و ئەهلی نییە\nبەرپرسی ڕێكخراوی كەمئەندامانی هەڵەبجە ئاماژە بەوەدەكات سەرەڕای ئەوەی لە پارێزگای هەڵەبجە زیاد لە 600 منداڵی خاوەن پێداویستی بوونیان هەیە، بەڵام هیچ سەنتەرێكی حكومی و ئەهلی تایبەت بە ڕاهێنانی منداڵانی خاوەنپێداویستی تایبەت بوونی نییە و سەرجەمیان وازیان لە خوێندن هێناوە.\nمەریوان وەهبی، بەرپرسی ڕێكخراوی كەمئەندامانی هەڵەبجە بە SNNی ڕاگەیاند: “منداڵانی خاوەنپێداویستی تایبەت لە هەڵەبجە لە دۆخێكی سەختی ژیاندان بە بەراورد بە منداڵانی خاوەنپێداویستی تایبەتی پارێزگاكانی دیكەی هەرێم، چونكە تا ئێستا هیچ سەنتەرێكی حكومی و ئەهلی تایبەت بەڕاهێنانی منداڵانی خاوەنپێداویستی تایبەت لە هەڵەبجە بوونی نییە لە كاتێكدا لەم سنورەی ئێمە زیاد لە 600 منداڵی خاوەنپێداویستی تایبەت بوونیان هەیە”.\nئاماژەی بەوەشكرد، “منداڵانی خاوەنپێداویستی تایبەت پۆلێن دەكرێن بە سێ جۆر كە بریتین لە ( نابیستان، نابینایان و بیركۆڵان) هاوكات لە كۆی ئەو 600 منداڵە خاوەنپێداوستیە تایبەتە زۆرترینیان لە جۆری بیركۆڵن، بەهۆی ئەوەی تائێستا هیچ مامۆستایەكی زمانی ئاماژە و هیچ پەیمانگایەكی سەربەوەزارەتی كارو كاروباری كۆمەڵایەتی وەك پەیمانگای نابینایان و نابیست و شەلەل دەماغ لە هەڵەبجە بوونی نییە بەناچاری لە خوێندنگا ئاساییەكاندا دەخرێنە بەرخوێندن، بەڵام بەهۆی نەگونجانی ئەم خوێندنگایانە لەگەڵ بارودۆخی ئەو منداڵانە، بەناچاری دوای چەند ساڵێكی كەم واز لە خوێندن دەهێنن و دواجار سەرجەمیان بە نەخوێندەوار دەردەچن”.\nبەرپرسی ڕێكخراوی كەمئەندامانی هەڵەبجە ئەوەشی خستەڕوو، “بەشێوەیەكی گشتی لەڕووی تەندروستییەوە بارودۆخی منداڵانی خاوەنپێداویستی تایبەت لە هەڵەبجە زۆر خراپە بەشێكی زۆریان پێویستیان بە دەرمان و چارەسەری پزیشكی هەیە و بەشێكی دیكەشیان پێویستیان بە كورسی تایبەت بە منداڵانی ئۆتیزم و شەلەل دەماغ هەیە ناتواندرێت بۆیان دابینبكرێت”.


نووسینی: پۆڵ ئیدۆن\nسەرەڕای ئەوەی هەرێمی کوردستان سیستەم و پەرلەمان و حکومەت و هێزی تایبەتی خۆی هەیە، بەڵام ناتوانێ چەکی پێشکەوتوو بکڕێت و هاوردەی بکات ئەوەش لە بەرئەوەیە دەوڵەتی سەربەخۆیان نییە، بەغداش لەمێژە چەکی پێشکەوتوو و نوێی نەداوەتە هەرێمی کوردستان و ئەو چەکەی لەدەستی پێشمەرگە بەراورد بە ناوچە و وڵاتانی دیکە کۆنن .\nهەرێمی کوردستان لە دوای پرۆسەی ئازادی عێراق دەستکەوتی باشی بەدەستهێنا،هەرێمەکەیان بە فەرمی لە دەستووری عێراق جێگیر کرا، ئەو هەرێمە نەک تەنیا وەکو ناوچەیەکی ئارامی سەردەمێکی تاریکی عێراق لە نێوان ٢٠٠٣ بۆ ٢٠١١ مایەوە بەڵکو گەشەی زۆریشی کرد .\nلەکاتی پرۆسەی ئازادی عێراق پێشمەرگە شان بەشانی هێزە سەربازییەکانی ئەمریکا دژی سوپای پێشووی عێراق شەڕی کرد، ئەوەش دەرفەتی خستە بەردەم کوردستان تاوەکو هەندێک چەکی قورس بەدەستبێنێت لەدوای رووخانی سوپای عێراق، بەوجۆرەش پێشمەرگە جیاواز لە رابردوو خاوەن تانک و تۆپ بوو، بەڵام ئەو چەکانەش کە بەشێکیان رووسی بوون بەوجۆرە پێشکەوتوو نەبوون، کاتێک پەیوەندی نێوان هەرێمی کوردستان و حکومەتی پێشووتری عێراق بە سەرۆکایەتی مالیکی تێکچوو لە سەرەتای ساڵی ٢٠١٠، ئەوکات عێراق بڕیاری ئەوەی دەرکرد کە دەبێت ئەو چەکانە لەژێر دەسەڵاتی فیدراڵی بن، مالیکی سوپای عێراقی لەسەردەمی خۆی نوێکردەوە، ١٤٠ تانکی جۆری ئێم وەنی لە ئەمریکا کڕی لەگەڵ هەلیکۆپتەری جەنگی لە رووسیا،ئەوەش بووە قۆناغێکی نوێی سوپای عێراق دوای رووخانی سەدام،بەڵام لەولاوە چەکی دەستی پێشمەرگە نوێ نەبووەوە،ئەوکات کورد لە عێراق هەوڵیدا ئەمریکا رازی بکات کە فڕۆکەی جەنگی ئێف ١٦ نەفرۆشێتە عێراق، ترس لەوەی مالیکی بەهۆیەوە هێرش بکات،شتێک کە ئەوکات لە حکومەتی عێراق چاوەڕوان دەکرا .\nتانکی جۆری تی ٥٥ و تی ٦٢ شەڕی داعشیشیان کرد و بەدەستی پێشمەرگەوە بوون، لەوانە شەڕی دیاری کشاندنەوەی داعش لە سنوورەکانی هەرێمی کوردستان لە هاویینی ٢٠١٦، کە بووە سەرەتای بەهێزبوونەوەی داعش و شكستی داعش لە عێراق،بەڵام ئەو تانکانە لەگەڵ ئەو تەمەنە زۆرەی هەیانبوو و نەبوونی سیستەمێکی پێشکەوتوو بوونە بەربەست بەتایبەت بۆ بەرگری بەرامبەر مووشەکی دژە تانک لەلایەن داعش، لەو ماوەیەدا ئەمریکا زریپۆشی بۆ پێشمەرگە نارد،لەوانە هەمڤی و جۆری دیکە بەڵام تانکی بۆ کورد نەنارد، ئەمریکا ئەوکات گوتی ئەوە پەیوەستە بە سیاسەتی عێراق و هەموو ئەو چەکانەیشی بۆ کور دەنێردرا لە رێگەی بەغداوە بوو کە لەراستیدا دەبوو راستەوخۆ بدرێتە پێشمەرگە،بەڵام بەشێکی ئەو زریپۆشانەی بەغدا ناردینی تەنانەت دەرکەوت هیچ دژە گوللە نییە ئەوەش مەترسی بوو بۆ پێشمەرگە، بەرپرسی سەربازی ئەمریکی زیاتر لەوەش دەڕوات و دەڵێت:" رۆیشتن بەو جۆرە ئۆتۆمبێلانەی جۆری MRAP بەو هەموو چەکی ناوییەوە خۆکوژییە و ئینتحارە." لەکاتێکدا ناردنی چەند هەمەرێک و ئەو ئۆتۆمبێلانە هاوکارێکی ئەوتۆ نەبوون لە شەڕی داعش، بەڵکو نوێکردنەوە و چاککردنەوەشیان لە توانای هێزەکانی هەرێمی کوردستان نییە .\nپیتەر گاڵبرێس، دیپلۆماتکاری ئەمریکی پەنجەی تۆمەت ئاراستەی مالیکی و عەبادی درێژ دەکات کە رێگر بوون لە ناردنی تانکی جۆری ئەبرامزی ئەمریکی بۆ پێشمەرگە، لەکاتێکدا پێشمەرگە تاکە هێزی وەستێنەری داعش بوو لە ناوچەکەدا ."، ئەو تانکانە ئەگەر بۆ پێشمەرگە نێردرابان دەبوونە گرنگترین هەنگاوی نوێکردنەوەی چەکی دەستی پێشمەرگە وبێ گومان کاریگەری گەورەی دەبوو لەسەر بەرگری و ئاسایشی هەرێمی کوردستان،بەڵام پێچەوانەی ئەوەی تانکەکان بۆ پێشمەرگە بنێردرێن، کورد خۆی لە پێگەیەکدا بی\nنەوە کە بەو تانکانەوە لە ئۆکتۆبەری ٢٠١٧ هێرشی بکرێتە سەر، دواتریش هەر بەوهۆیەوە کەرکووک لەلایەن هێزە عێراقیەکان دەستی بەسەر داگیرا،دوای شەڕ لە دەوروبەری کەرکووک و ناوچەکانی دیکە پێشمەرگە توانی سەرکەوتووانە یەکێک لەو تانکانە بشکێنێت بە دژە مووشەک تانکەکەی پەکخست کە لەدژی بەکارهێنرا، پاشان لە دیسێمبەری ٢٠١٧ کۆمپانیای دروستکردنی ئەو تانکانە هەموو جۆرە چاککردنەوە و نوێکردنەوەی تانکەکانی لە عێراق کشاندەوە و نەیکرد، لەکاتێکدا بەپێی گرێبەست دەبوو ئەوە بکات، بەڵام لە گرێبەستەکەدا ئەوەش هاتبوو مەرجی رادەستکردنی ئەو تانکانە ئەوەیە لەژێر دەسەڵاتی سوپای عێراق بن نەک حەشدی شەعبی،بۆیە بە خێرایی ژمارەیەکی زۆر لەو تانکانە لەکارکەوتن، دوای ئەوەش بەغدا دەستی کرد بە کڕینی تانکی جۆری تی ٩٠ـی رووسی .\nلەجیاتی ناردنی چەک بۆیان، کورد خۆیان هەندێک ئۆتۆمبێلی سڤیلیان بۆ ئۆتۆمبێلی جەنگی گۆڕی، یەکێک لە میکانیکەکان لە دهۆک توانی ئۆتۆمبێل بکاتە گوللەنەبڕ و بەشێوەیەک دروستی کرد زۆر سەلامەت و پارێزگار بێت بۆ پێشمەرگە لە سەنگەرەکاندا، ئێستا ئەو چەکانەی لەلایەن پێشمەرگەوە پەرەی پێدراوە بۆ گواستنەوەی هێز لە کاتی جەنگدا،گواستنەوەی بریندار و رزگارکردنی خەڵکی سڤیل لە ناوچەکان بەکاردێت،بە دڵنیاییشەوە نابنە جێگرەوەی تانک.\nئەو راستیە هەر ماوە هێزە چەکدارەکانی هەرێـی کوردستان چەکی زۆر کۆن و سنوورداریان هەیە بۆ بەکارهێنان،ئەوەش بۆ داهاتووی هەرێمی کوردستان خاڵێکی مەترسییە و روونیش نیە بەمزووانە چەکی دەستی پێشمەرگە دەگۆڕێت یان نا .\nسەرچاوە: گۆڤاری فۆربیس


فەلاح مستەفا، بەشپرزەیی وشەرمەزاریەوە لەکەنەدا بەڕێدەکرێت ...\nڕۆژی هه‌ینی 27 نۆڤمبه‌ر2015 فەلاح مستەفا، بەرپرسی پەیوەیەندیەکانی حکومەتی هەرێمی کوردستان له‌سه‌ر بانگهیشتی یەکێک لەپەرلەمانتارەکانی خولی پێشووی حیزبی لیبڕاڵی که‌نه‌دی و ژماره‌یه‌ک دەوڵەمەندەی کورد له کەنەدا کۆبوونه‌وه‌یه‌کی له‌شاری تۆرنتۆی که‌ندا بۆ ڕێکخرابوو. ئامانج له‌و کۆبوونه‌وه‌یه :\n١- بازرگانی پارتی(بەناوی حکومەتی هەرێم) لەگەڵ کەنەدا ڕێکخەن.\n٢- له ژێر ناوی شه‌ر له دژی داعش, هەرچی زۆرتر بتوانن چەک وکۆمەکی ماددی بۆهێزەکانی خۆیان پەیدابکەن بۆ سه‌رکوتی خه‌ڵک,نه‌ک شه‌ر له‌دژی داعش. .\nله کاتێکدا ئه‌وان ژیانو ئاینده‌ی خه‌ڵکی کوردستانیان به‌ستۆته‌وه به سیاسه‌تو به‌رژه‌وه‌ندیه‌کانی ئه‌مریکاو غه‌رب وحکومه‌ته کۆنه‌په‌رسته‌کانی ناوچه‌که‌وه, وله به‌ره‌ی سیاسی وعه‌سکه‌ریه‌کانی جیهانی سه‌رمایه‌داری ڕاوه‌ستاون ولە گۆشه‌ی به‌رژه‌وه‌ندیه‌کانی خۆیانه‌وه له‌ناوچه‌که‌دا به‌سه‌ر سیاسه‌تی ئه‌و هێزه ئیمپریالیستیانه‌دا دابه‌ش بوون. ئاسۆیه‌کی نادیاروتاریکیان خستۆته به‌رده‌م کۆمه‌ڵگای کوردستان. ئه‌وه ئەوانن کە٤مانگە مووچەیان نەداوە بەخەڵک وسه‌ره‌وت و سامانی کۆمه‌ڵگای کوردستانیان به‌تاڵانبردوه و قوتی ژیان و گوزه‌رانی خه‌ڵکی کوردستانیان له‌نێاوان په‌یوه‌ندیه‌کانی خۆیان به ده‌وڵه‌تی مه‌رکه‌زی و به‌به‌هانه‌ی شه‌ری داعشه‌وه ڕاگرتوه.\nهەربۆیە لەشارەکانی ئۆتاوا ومۆنتریال ومسیساگە وتۆرنتۆ کۆڕیان بۆڕێکخستبوو. زۆرێک لەوکۆڕانە بەنهێنی بووە وتەنیا کەسانی نزیک لەپارتی وبازرگانەکانی سەربەخۆیان بانگێشتکرابوون. تەنیا ئەو کۆبوونەوەیەی کە لەشارەوانی تۆرنتۆ بۆی ڕێکخرابوو گشتی بوو. شایانی باسە کە وه‌فدی یاوه‌ری بەرپرسی حکومی کەنەدا تەنیا ٣کەس ئامادەبوو، لەگەڵ قونسولی ٤ووڵات، لەگەڵ ستافی خۆی وچەند کەسێکی خۆیان کەبۆسیخوڕی هاتبوون. تەنانەت میدیای کەنەدی زۆرکەم ئامادەیی هەبوو.\nشایه‌نی باسه ڕێکخراوی کەنەدای حیزبی کۆمۆنیستی کرێکاری کوردستان. هەرزووخۆی ئامادەکرد، بەبڵاوکردنەوەی ڕاگەیاندنێک بەزمانەکانی کوردی وئینگلیزی وعەرەبی. له‌نێو ڕای گشتی که‌نه‌داو ئازدیخوازاندا بڵاو کردبووه. کەتێیدا داوای لەلایەن وکەسایەتی ئازادیخوازکرد کەهەوڵبدەن بەرپرسانی هەرێم لەدەرەوەی کوردستان ڕیسوا بکرێن و ئه‌وان نۆێنه‌ری خه‌ڵکی کوردستان نیین.\nپاش ئه‌وه‌ی فه‌لاح مسته‌فا لەکۆنگرەیەکی ڕۆژنامەوانیدا سه‌باره‌ت به‌دۆخی کوردستان و داواکاریه‌کانیان له شاری تۆرنتۆخسته ڕوو. ژماره‌یه‌ک له ئه‌ندامان و هه‌ڵسوراوانی حزبی کۆمۆنیستی کریکاریی کوردستان ولایەن وکەسانی ئازادیخواز، کە پیشتر له‌لایه‌ن ئه‌ندام په‌رله‌مانێکی که‌نه‌دی بانگهیشتکرابوون بۆ کۆبوونه‌وه‌که. دوای ته‌واو بوونی قسه‌کانی فه‌لاح مسته‌فا، ئاراس ڕەشید(بەرپرسی ڕێکخراوی کەنەدا) لەکۆمێنت وپرسیارەکانیدا کەئاماژەی بە"بڕینی قوتی خەڵک لەلایەن حکومەتی هەرێم ونەدانی موچه‌و خزمەتگوزاریەکانی وەک کارەبا وئەوکێشەسیاسیانەی کەپارتی دیموکراتی کوردستان دروستیان دەکات. . . تاد" دریژەی به‌قسه‌کانی دا وپاشان وەهاوڕێیانی دیکەی حیزب وکەسانی ئازادیخوازله‌گۆشه‌ی جۆراجۆره‌وە پرسیاریان ئاراسته‌کرد سه‌باره‌ت به پیشیلکاریه‌کانیان به‌رامبه‌ر به ژیانی خه‌ڵکی کوردستان. ئەم دەخالەت کردنانە، بوونە هۆی ئیحراجکردنی فەلاح مستەفا به‌رامبه‌ر ووتنی راستیه‌کان و بەشەرمەزاریەوە ناچار بوون ڕابکەن وشوێنی کۆنگرە ڕۆژنامەنووسیەکە بەجێبهێڵن، بەبێ ئەوەی وەڵامی پرسیارەکان بداتەوە. چونکە دەیانزانی کەبەرەوڕووی ئەوپرسیارانە دەبنەوە، کەمێژووی چەندساڵەی حکومەتە مایەپووچ وگەندەڵ ودژی ئازادیەکەیان دەخرێتە ژێر پرسیار.\nله‌وکۆنگره رۆژنامه‌گه‌ریه‌دا دەزگای ڕۆژنامەی((Metroland Media لەبەشی(Inside Toronto. com) . دوای ئەوەی کۆمێنت وپرسیارەکانی هاوڕێ ئاراس ره‌شیدیان گوێ لێبوو. بۆیان سەرنج ڕاکێش بوو وگفتوگۆیەکی ڕۆژنامەوانیان لەگەڵدا کرد، وبەدوورودرێژی کارەکانی حکومەتی پارتی بۆباسکردن. لەڕۆژی دواییدا لەڕۆژنامەکەیاندا ئاماژەیان بەوەداوە "کەفەلاح مستەفا وەڵامی پرسیارەکانی ئەندامانی حیزبی کۆمۆنیستی کرێکاری کوردستان ناداتەوە وکۆنگرەڕۆژنامەوانیەکە کۆتایی پێدەهێنێت". ئەمەش لینکی ڕۆژنامەکەیە بەزمانی ئینگلیزی کەڕووماڵی کۆنگرە ڕۆژنامەنووسیەکەی کردبوو(http://m. insidetoronto. com/news-story/6139873-kurdistan-regional-government-of-iraq-minister-asks-for-weapons-during-toronto-visit).\nهەرلەوێدا جگە لەئەندامانی حیزبی کۆمۆنیستی کرێکاری کوردستان هەڵسوڕاوانی کۆمۆنیستی وئازادیخوازی تربه‌شداریان کرد ولەگەڵ ڕۆژنامەنوس وئامادەبووان سیاسەتی گەندەڵ ودژە ئازادی ودیموکراسی پارتی وحکومەتی هەرێمیان بەگشتی بۆڕوونکردنەوە. هەروەها ڕاگەیاندن وڕاپۆرت لەسەرکارەکانی پارتی وحکومەتی هەرێم گەیەندرایە دەست ڕۆنامەنووسەکە وئامادەبوان.\nحیزبی کۆمۆنیستی کرێکاری کوردستان. ڕایدەگەیەنێت کەبۆداکۆکیکردن لەماف وداوکاریە بەرحەقەکانی خەڵکی کرێکار وزەحمەتکێشی کوردستان. دەرەوەی کوردستان لەبەرپرسانی حیزبی وحکومەتی هەرێمی کوردستان دەکەنە شوێنی ڕیسواکردنی کارودەسەڵاتە گەندەڵ ودژی ئازادیەکانیان.\nڕێکخراوی حیزبی کۆمۆنیستی کرێکاری کوردستان/کەنەدا


پێداویستی – بازرگان\nby Jiablog كانونی دووه‌م 15, 2018 Uncategorized / پێداویستی / وێب\nزۆربه‌مان كاتێك ده‌مانه‌وێت ڤیدیۆیێك له یوتیوب داونڵۆد بكه‌ین و به خه‌ڵكانی تری پیشان بده‌ین یاخود له‌په‌یج و تۆڕه كۆمه‌ڵایه‌تیه‌كان بڵاو بكه‌ینه‌وه، توشی چه‌ند كێشه‌یه‌ك ده‌بین له‌وانه: درێژی ڤیدیۆكه، یاخود هه‌بوونی ڕێكلام له‌ناو ڤیدیۆكه یانیش هه‌بوونی هه‌ندێك دیمه‌ن كه‌وا ناكرێت بۆ بینه‌ره‌كانی خۆمان له كۆمه‌ڵگای خۆمان پیشانی بده‌ین بۆیه پێویستیمان به بڕینی ڤیدیۆكه ده‌بێت.\nبه‌رنامه‌كان زۆرن بۆ ئه‌و كاره، به‌ڵام هه‌م كاتیان ده‌وێت، هه‌م زۆربه‌شیان به پاره‌ن. به‌ڵام له‌مه‌ودوا\nگه‌ر ده‌ته‌وێت ڤیدیۆ له یوتیوب داونلۆد بكه‌یت و به‌ر له داونلۆدكردنی پارچه زیاده‌كانی لێ بكه‌یته‌وه، ئه‌وا ئه‌و وێبسایته باشترینه بۆ ئه‌و كاره.\nوێبسایتی بڕینی ڤیدیۆكه\nTagged : youtube / ڤیدیۆ / یوتیوب\nby Jiablog كانونی دووه‌م 1, 2018 كانونی دووه‌م 4, 2018 Uncategorized / پێداویستی\nئه‌پلیكه‌یشنی 3 Things وێبسایتێكی نایابه كه‌وا گرینگترین ٣ شتت به‌بیر ده‌خاته‌وه كه‌وا ده‌ته‌وێت ساڵی ٢٠١٨ ئه‌نجامی بده‌یت ، به‌بیر خستنه‌وه‌كه به شێوازی مانگانه ده‌بێت بۆ ئه‌و ئیمێله‌ی كه‌وا خۆت دیاری ده‌كه‌یت، ناردنی ١٢ ئیمێل هێنده بێزاركه‌ر نابێت بۆت، به‌ڵام یادت ده‌خاته‌وه كه‌وا پلانی ئه‌نجامدانی چیت هه‌بوو تاوه‌كو ئه‌نجامیان بده‌یت.\nله‌م لینكه ده‌توانی تۆماریان بكه‌یت\nTagged : ئامانج / پلان\nپڕۆگرامێک بۆ چاکردنەوەی شۆرت کەتی فلاشەکان\nby Jiablog حوزه‌یران 26, 2017 Uncategorized / پێداویستی / کۆمپیوتەرLeave a Comment on پڕۆگرامێک بۆ چاکردنەوەی شۆرت کەتی فلاشەکان\nزۆرجار فایلەکانی ناو فلاش میمۆریەکانمان دەبن بە shortcut بەهۆی ڤایرۆسەوە دەکرێت ئەم کێشەیە چارەسەر بکرێت بە بەکارهێنانی چەند بەرنامەیەک یەکێک لە سادەترین و بەکەڵکترینیان ناوی usb show\nTagged : شۆرتکەت\nپڕۆگرامێکی خۆڕایی بۆ ڕیکۆرد کردنی شاشە\nby Jiablog حوزه‌یران 26, 2017 Uncategorized / پڕۆگرامسازی / پێداویستیLeave a Comment on پڕۆگرامێکی خۆڕایی بۆ ڕیکۆرد کردنی شاشە\nزۆربەی کات پێویستیمان بەوە هەیە شاشەکەمان ڕیکۆرد بکەین بەمەبەستی ڕوونکردنەوە یاخود باسکردنی بابەتێک لەسەر شاشەکەمان و ناردنی بۆ کەسانی تر یاخود مەبەستی وەبیر هێنانەوەی ئەو کارانەی کەوا کردوومانە. زۆربەی پڕۆگرامەکان بەپارەن و ناتوانین تەواوی خاسیەتەکانی پڕۆگرامەکە بەکاربێنین، . پڕۆگرامی FastStone Capture بەکاردێت بۆ ریکۆرد کردنی دیسکتۆپ و بەرنامەیەکی خۆرایە دەتوانن لێرەوە دایبەزێنن\nTagged : ڕیکۆردی شاشە / ڤیدیۆ


سامسۆنگ نرخی مۆبایلێكی هەرزان دەكات – تۆڕی میدیایی خەڵک\nدوای چەند مانگێك لە خستنەبازاڕی زنجیرەی Galaxy Note 20، كۆمپانیای سامسۆنگی كۆری بڕیاریدا نرخی مۆبایلەكانی پێشووی لە ئامێرەكانی Galaxy Note 10 هەرزان بكات.\nكۆمپانیاكە نرخی ئامێری Galaxy Note 10 لە هیندستان بۆ زیاتر لە نیوە دابەزاند، بەو پێیەی لە سەرەتاوە نرخەكەی 947 دۆلار بوو، بەپێی دوایین ڕاپۆرتيش، كۆمپانیاكە لەئێستادا Galaxy Note 10 بە 375 دۆلار لە كۆگاكاندا دەفرۆشێت.\nدابەزانی نرخی ئەو مۆبایلە لەڕێی ئینتەرنێتەوە تائێستا بڵاونەكراوەتەوە، بەو پێیەی تائێستاش Galaxy Note 10 لەڕێی كۆمپانیاكانی “ئەمازۆن و سامسۆنگ”ەوە لەڕێی ئینتەرنێتەوە بە 992 دۆلار دەفرۆشرێن كە میمۆرییەكی 8 گێگابایتییان هەیە و میمۆری ناوخۆی ئامێرەكەش 256 گێگابایتە.\nئەمەش لەكاتێكدایە كە مۆبایلی +Galaxy Note 10 كە لە سەرەتاوە لە هیندستانەوە خرایەڕوو بەارنبەر بە 1082 دۆلار دەفرۆشرا و دواتر بۆ 811 دۆلار كەمكرایەوە.\nسەبارەت بە تایبەتمەندییەكانی مۆبایلی Galaxy Note10، بە Exynos 9825 SoC كاردەكات و شاشەكەی AMOLED Infinity-O Dynamic و سێ كامێرای هەیە بە كوالێتی 12 مێگاپێكسڵ لەگەڵ S Pen، وێڕای ئەمانەش پاتری مۆبایلەكە 3500 مللی ئەمپێرە لە كاتژمێرێكدا، بارگاویكردنیشی بە هێزی 25 واتە.\nپارتی و یەكێتی ڕاگەیەنراوێكی هاوبەشیان بڵاوكردەوە


فڕۆکه‌یه‌کی جۆری ئێرباسی 380 ی هێڵی ئاسـمانی کانتاسی ئوسـترالی به ناچاری ده‌نیشێته‌وه\nفڕۆکه‌ی ئێرباسی جۆری A-380s ی هێڵی ئاسـمانی کانتاس که به ناچاری له سنگافور نیشتۆته‌وه و کارمه‌ندانی ئاگرکوژێنه‌وه ده‌وریان داوه، پـێـنجشه‌ممه 4 ی یازده‌ی 2010\nڕۆژی پـێـنجشه‌ممه کاربه‌ده‌سـتانی سه‌لامه‌تی گه‌شته ئاسـمانیـیه‌کان ده‌سـتیان کرد به لێـکۆڵینه‌وه له وه‌سـتانی مه‌کینه‌ی فڕۆکه‌یه‌کی گه‌وره‌ی هێڵی ئاسـمانی کانتاسی ئوسـترالیایی که به ناچاری له سنگافور نیشـته‌وه.\nهێڵی ئاسمانی کانتاس هه‌ر شه‌ش فڕۆکه‌که‌ی له جۆری A-380s له کارکردن ڕاگرت پاش ئه‌وه‌ی یه‌ک له چوار مه‌کینه‌ی یه‌ک له‌و فڕۆکانه‌ی وه‌سـتا دوای ماوه‌یه‌کی کورت له هه‌سـتانی له سنگافور به‌ره‌و شـاری سدنی، به‌ڵام پاش 90 خوله‌ک به سه‌لامه‌تی گه‌ڕایه‌وه بۆ سنگافور و هه‌ر 459 سه‌رنشینه‌که‌ی سه‌ری هیچ زیانێـکیان پـێنه‌گه‌یشت.\nبه‌پێی سه‌رنشینه‌کان گوێـیان له ته‌قینه‌وه‌یه‌ک بووه له مه‌کینه‌یه‌کی باڵی چه‌پ و بینیویانه ئاگری لێوه دێته ده‌رێ. وێنه‌کانی فڕۆکه‌که پاش نیشـتنه‌وه‌ی نیشـانی ده‌ده‌ن مه‌کینه‌که سووتاوه و ڕه‌ش هه‌ڵگڕاوه و لایه‌کی هه‌ڵته‌قیوه.


پێدانی مۆڵەتی ڕۆژنامەو گۆڤارو سایت دەبێت بە پارە\nسەندیكای رۆژنامەنووسانی كوردستان بڵاوی كرده‌وه لەمەودوا بۆ پێدانی مۆڵەت بە ڕۆژنامەو گۆڤارو سایتەكان بڕێكی كەم پارە وەردەگرێت.\nله راگه‌یه‌ندراوێكیدا سه‌ندیكای رۆژنامه‌نووسانی كوردستان كه وێنه‌یه‌كی ده‌ست میترۆ كه‌وتووه تیایدا هاتووه" لەمەودوا بۆ پێدانی مۆڵەت بە ڕۆژنامەو گۆڤارو سایتەكان سه‌ندیكای رۆژنامه‌نووسانی كوردستان بڕێكی كەم پارە وەردەگرێت".\nهه‌ر وه‌ها له راگه‌یه‌ندراوه‌كه‌شیاندا ئاماژه‌یان به‌وه‌شداوه" بە نووسراوی ژمارە 284 لە 24/7/2018 ئەنجومەنی سەندیكای ڕۆژنامەنووسانی كوردستان فەرمانێكی كارگێڕی دەركردووە كە لەو بەروارە بەدواوە، بۆ هەر مۆڵەتێكی (گۆڤار - ڕۆژنامە - ماڵپەر) بڕی 50.000 پەنجا هەزار دینار وەردەگرێت".\nله كۆتایی راگه‌یه‌ندراوه‌كه‌ی سه‌ندیكای رۆژنامه‌نووسانی كوردستان ئاشكرایكردووه كه، پێشتر پێدانی مۆڵەت لەسەندیكای رۆژنامەنووسان بەبێ بەرامبەر بووەو هیچ بڕە پارەیەك وەرنەدەگیرا، بەڵام لەو بەرواری 24ی مانگی ته‌موزی رابردوو بەدواوە، دەبێت هەروەك پێدانی مۆڵەتی رادیۆ و تیڤیەكان، لەمەودواش بۆ مۆڵەتی گۆڤارو رۆژنامەو ماڵپەڕ بڕێكی كەم كە تەنها 50.000 دینار تێپەرناكات وەربگیرێت..


سەرۆکی فیورنتینا چاکبوونەوەی سەرجەم یاریزانانی یانەکەی لە ڤایرۆسی کۆرۆنا ڕاگەیاند – تۆڕی میدیایی خەڵک\nیانەی فیورنتینای ئیتاڵی بەفەرمی چاکبوونەوەی یاریزانانی یانەکەی لە ڤایرۆسی کۆرۆنا ڕاگەیاند و سەرۆکی یانە لەم بارەیەوە ڕوونکردنەوەیدا بە میدیاکانی وڵاتەکەی.\nڕۆژنامەی “کۆرێری دێلۆ سپۆرت”ی ئیتاڵی ئاشکرای کردووە، لەماوەی ڕابردوودا ١٢ یاریزانی یانەی فیورنتینا دووچاری ڤایرۆسی کۆرۆنا هاتوون، بەڵام بەهەوڵ و ماندووبوونی ستافی پزیشکی یانە مۆرەکە لەئێستادا سەرجەمیان چاکبوونەتەوە و کۆتا پشکنینەکانیان نێگەتیڤ بووە.\nلەم بارەیەوە ڕۆکۆ کۆمیسۆی سەرۆکی یانە ڕایگەیاندووە :” چەند هەفتەیەک لەمەوبەر دوانزە یاریزانی پێکهاتەکەمان توشی ڤایرۆسی کۆرۆنا بوون و بارودۆخی تەندروستییان باش نەبوو، بەڵام ئەمڕۆ دڵنیابووینەوە لە چاکبوونەوەی هەموویان، حاڵی حازر لە دۆخێکی تەندروستی باشدان و ئەگەر دەرفەتبدرێت دەتوانن بگەڕێنەوە سەر یەکەی مەشق و ڕاهێنانەکان”.\nهەروەها دەربارەی دەستپێکردنەوەی مەشقەکان، دەڵێت :” ئەگەرێکی بەهێزە بگەڕێینەوە سەر یەکەی مەشق و ڕاهێنانە ئاساییەکان، بەڵام بەر لەهەموو شتێک پێویستە لەڕووی تەندروستییەوە دڵنیاییمان پێبدرێت، هەمووان بە دۆخێکی خراپدا تێپەڕدەکەین و پێویستە هاوکار و پاڵپشتی یەکتربین، تائێستاش لەو بارەیەوە لەگەڵ یاریزانان گفتوگۆمان نەکردووە”.\nفلۆرنسا یەکێکبوو لەو شارانەی کە ڤایرۆسی کۆرۆنا تیایدا تەشەنەی کرد و لەئێستادا تیمە پزیشکییەکانی ئیتاڵیا هەوڵدەدەن توشبووان بپارێزن و کۆتایی بە کەرەنتینی شارەکە بهێنن.


كارگەیەكی گەورەی كۆرۆنا دادەخرێت\nبڵاوبوونەوەی ڤایرۆسی كۆرۆنا بۆ سەرجەم مرۆڤەكان لەسەرتاسەری جیهان بۆتە دێوەزمە و جێی ترس و نیگەرانیەكی زۆرە، بەڵام بۆ كۆمپانیایەك و دانیشتوانی گوندێك دڵەڕاوكێ و زیانەكان چەند قاتن.\nكۆمپانیای دروستكردنی بیرەی كۆرۆنا، كە لەسەرتای بڵاوبوونەوەی ڤایرۆسی كۆرۆناوە ملیۆنان دۆلار زیانی بەركەوتووە، ئەوەش تەنها بە هۆی لێكچوونی ناوەكەی لەگەڵ ئەو ڤایرۆسە، لە ئێستادا رووبەڕووی زەربرێكی تر بوەتەوە.\nكۆمپانیاكە بڕیاربوو بە بڕی یەك ملیار و 500 ملیۆن دۆلار كارگەیەك لە مەكسیك دروست بكات و 60%ی كارەكانیشی تەواو بووە، بەڵام بە پشت بەستن بە راپرسیەكی دانیشتوانی دەوروبەری كارگەكە، دەسەڵاتدارانی مەكسیك هەڵوەشاندنەوەی گرێبەستی دروستكردنی ئەو كارگەیان راگەیاندووە.\nلەلایەكی ترەوە لە نەمسا، بەرپرسانی گوندێكی گەشتیاری بە ناوی "زانكت كۆرۆنا ئام وێكسڵ" كە بە واتای كۆرۆنای پیرۆز دێت، ناچار بوون لەبەر ئەوەی ناوی گوندەكەیان نەبێتە هۆی خۆبەدورگرتنی گەشتیاران، بیر لە گۆڕینی ناوی گوندەكەیان بكەنەوە.\nهێمای ئەو گوندە مێرولەیەك كە جلی خۆجێیی ئەو ناوچەیەی لەبەردایە و لەسەری نوسراوە كۆرۆنا.\nگوندەكە 400 دانیشتووی هەیە و یەكێكە لە ناوچە گەشتیارییە بەناوبانگەكانی نەمسا.


داستان و شعر بایگانی - آشتی\nفرهاد ۱۳۹۶-۰۸-۲۳ ۰ دیدگاه 2,153 بازدید خواندن ادامه...\nھەڵەبجە و داستانێکی تڕاژیدیای چەنپاتەیی\nدەمەو بەیانێکی دەمەو بەھار، سپیەی سەحەرێ، لەپشت پەنجەرە دارینەی ژوورەکەمەوە ڕوانیمە دەرێ؛ زۆر ئاسایی وەدەرکەوتم. وێڵی وێڵ، بەشوێن پاروە نانێکا. لە نێو دەور و زەمانێکا، کە فیتنەی جەنگ ئۆقرەی لە ھەموان بڕیبوو. شارەکەم لە سەرماو تەڕوتووشی و وەیشوومەی چەندین زستانی شەڕ تێپەڕیبوو. بەڵام ئێستاش لەدەست فیتنەو وەیشوومی جەنگ ھەراسان بوو. وێچوونی جەنگێکی بێکۆتایی. شەڕێک کە […]\nفرهاد ۱۳۹۵-۱۲-۱۴ ۰ دیدگاه 1,961 بازدید خواندن ادامه...\nسکاڵای کیژان (چیرۆک)\n«کچە خوێندکارێکی سێی ناوەندیە و گرفتار و گیرۆدەی خەمۆکی. زۆربەیجار لاتەریک و گۆشەگیرە و دوورەپەرێزی١ ئەکات؛ جارجارێکیش ئەچێتە دۆخی شەڕاشۆیی و ھەڵشاخان٢ ەوە. واتە بەپێی ھەل و دەرفەتی جیاواز، تووش ھەردوو حاڵەتی گرژی و کزی کە لە نیشانە سەرەکیەکانی خەمۆکیەکی قورس و سەنگینن، ئەبێت. دەرسەکانی خراپ نیین بەڵام لە دەرسی وێژەو ئێنشا نووسیندا تایبەت و […]\nفرهاد ۱۳۹۵-۱۰-۰۵ ۰ دیدگاه 1,993 بازدید خواندن ادامه...\nموبایلەکەی ھەڵگرت و بۆ چەندەمجار ئەو ژمارەی گرتەوە. ھێند شڵەژابوو کە بە ھاسانی نەیدەتوانی ھەمووجارێک، ڕێک ڕەقەمەکان بپێکێ. پەنجەکانی پتەیان بوو و دڕدونگ بوون لەوەی بە قسەی خاوەنەکەیان بکەن یان نا. گومان و دوودڵی وایلێکرد چەن جارێک، نێوانی زەمەنی قرتاندنی دوو ڕەقەم ھێندەی دەخایاند کە زرینگەی موبایلەکەی پێیڕادەگەیاند دەبێ سەرلەنوێ لە یەکەم ڕەقەمەوە دەسپێبکاتەوە. لەداخا […]\nفرهاد ۱۳۹۵-۰۷-۱۷ ۰ دیدگاه 1,986 بازدید خواندن ادامه...


عەممار حەكیم: جگە لەئیسرائیل هیچ دەوڵەتێكی تر دان بەسەربەخۆیی كوردستان نانێت (Rhewal) - Worldnews.com\nعەممار حەكیم: جگە لەئیسرائیل هیچ دەوڵەتێكی تر دان بەسەربەخۆیی كوردستان نانێت (Rhewal)\nڕۆژانە ھەواڵ … عەممار حەكیم سەركردەی دیاری شیعەكانی عێراق‌و سەرۆكی هاوپەیمانی نیشتیمانی رایدەگەیەنێت\n"جگە لەئیسرائیل هیچ دەوڵەتێكی تر دان بەسەربەخۆیی كوردستان نانێت"\n. ئەمڕۆ (پێنجشەممە) نوسینگەی رۆژنامەوانی عەممار حەكیم سەرۆكی هاوپەیمانی نیشتیمانی شیعەكان ...\nفەڕەنسا دان بەسەربەخۆیی کەتەلۆنیادا نانێت (Kurdsatnews)\nفەڕەنسا دان بەسەربەخۆیی کەتەلۆنیادا نانێت kurdsatnews.com حکومەتی فەڕەنسا رەتیکردەوە دانبنێت بەسەربەخۆیی کەتەلۆنیادا، لەوبارەیەوە نتای لوازۆ وەزیری فەڕەنسا بۆ کاروباری\nعەمار حەكیم: عێراق بڕیار دەدات چ لایەنێك بەشداری شەڕی موسڵ دەكات (Awene)\nسەرۆكی هاوپەیمانێتی نیشتیمانی شیعەكان، رایدەگەیەنێت: عێراق بڕیار دەدات چ لایەنێك بەشداری شەڕی موسڵ دەكات. ئاوێنە: ئەمڕۆ (شەممە) عەمار حەكیم سەرۆكی هاوپەیمانێتی نیشتیمانی\nحەكیم داوا لەهەرێم‌و ئیدارەی كەركوك دەكات رەچاوی دۆخی بەغدا بكەن (Rhewal)\nرۆژانە هەواڵ عەمار حەكیم سەرۆكی هاوپەیمانی نیشتمانی شیعەكان داوای لەبەرپرسانی هەرێمی كوردستان‌و ئیدارەی كەركوك كرد، رەچاوی دۆخی بەغدا بكەن. عەمار حەكیم ئەمڕۆ چوار شەممە\nعەممار حەكیم: دەبێت عێراق، ئێران، توركیا، میسرو سعودییە كۆببنەوە (Basnews)\nسەرۆكی هاوپەیمانی نیشتمانی عێراق باس لە داهاتووی ناوچەکە دەکات و پێی وایە دەبێت کۆبوونەوەی پێنج قۆڵی لەسەر بریاردان لەناوچەکە بکرێت. عەممار حەکیم، سەرۆكی هاوپەیمانی\nعەمار حەکیم: بەهۆی ریفراندۆمەكەی هەرێم، شتی كتوپڕ روو دەدەن (Rhewal)\nرۆژانە هەواڵ سەرۆكی هاوپەیمانی نیشتمانی شیعەكان ئەمڕۆ یەك شەممە رایگەیاند، قەیرانی ریفراندۆمەكەی هەرێم بۆ جیابوونەوە لە عێراق لە چەند كاتژمێری داهاتوودا شتی كتوپڕی لێ دروست\n"عەممار حەكیم ھەڕەشە لە كوردستان دەكات و تەنھا یەك نوێنەری كورد وەڵامی دەداتەوە" (Kurdistan24)\nعەممار حەکیم، سەرۆکی هاوپەیمانی نیشتمانی شیعەکان ...\nعەممار حەكیم پڕۆژەكەی لەگەڵ یەكێتی تاوتوێ دەكات\nوێنە: سەردانی عەممار حەكیم بۆ ھەولێر و كۆبوونەوەی لەگەڵ لایەنە سیاسییەكان 4 شوباتی 2017 ...\nفراكسیۆنی پارتی: كۆبوونەوەی چوار فراكسیۆنەكە لەگەڵ عەممار حەكیم لەسەر داوای گۆڕان بووە (Kurdistan24)\nكۆبوونەوەی فراكسیۆنەكانی یەكێتی، گۆڕان، كۆمەڵ یەكگرتوو لەگەڵ عەممار حەكیم سه‌رۆکی هاوپه‌یمانی نیشتمانی، 8/7/2017- بەغدا ...\n"عەممار حەكیم ھەڕەشە لە كوردستان دەكات و تەنھا یەك نوێنەری كورد وەڵامی دەداتەوە"\nK24 - ھەولێر موسەننا ئەمین، سەرۆکی فراکسیۆنی یەکگرتووی ئیسلامی لەبارەی کۆبوونەوەی دوێنێی چوار فراكسیۆنی كورد لە بەغدا، لەگەڵ عەممار حەکیم، سەرۆکی هاوپەیمانی نیشتمانی شیعەکان ئاشكرای دەكات، عەممار لە کۆبوونەوەكەدا، سەبارەت بە پرسی ئەنجامدانی ریفراندۆمی سەربەخۆی کوردستان، هەڕەشەی بە وڵاتانی ناوچەکە و جووڵاندنی شەقام لە هەرێمی کوردستان کرد. موسەنا ئەمین بە كوردستان24 گوت: "قسەكانی\nجارێکی تر عەممار حەکیم پێداگری لە یەکپارچەیی خاکی عێراق دەکات (Kurdsatnews)\nجارێکی تر عەممار حەکیم پێداگری لە یەکپارچەیی خاکی عێراق دەکات kurdsatnews.com جارێکی تر "عەممار حەکیم"سەرۆکی ئەنجومەنی باڵای ئیسلامی عێراق پێداگری لەیەکپارچەیی خاکی عێراق دەکات و دەڵێت، مانەوە لەچوارچێوەی عێراقێکی یەکگرتوودا لەبەرژەوەندی ھاوبەشەکانمانەوە ...


جێمی كارته‌ر ده‌ڵێت حه‌ماس ئاماده‌یه ڕێـكه‌وتنێـكی ئاشتی له‌گه‌ڵ ئیسرائیلدا په‌سه‌ند بكات\nی مانگی چوار ٢١, ٢٠٠٨\nسه‌رۆكی پـێشـووی ئه‌مریكا جێمی كارته‌ر ده‌ڵێت ڕێبه‌رانی گروپی چه‌كداری حه‌ماسی فه‌له‌سـتینی پـێـیان ڕاگه‌یاندووه ئه‌وان به ڕێـكه‌وتنێـكی ئاشـتی له‌گه‌ڵ ئیسـرائیلدا ڕازی ده‌بن ئه‌گه‌ر هاتوو ئه‌و ڕێـكه‌وتنه له ڕێفراندۆمێـكدا له لایه‌ن گه‌لی فه‌ڵه‌سـتینیـیه‌وه په‌سه‌ند بكرێت.\nبه‌ڕێز كارته‌ر ڕۆژی دووشه‌ممه له ئۆرشه‌لیم گوتی حه‌ماس كار بۆ تێـكدانی هه‌وڵه‌كانی سه‌رۆكی فه‌له‌سـتینیـیه‌كان مه‌حمود عه‌باس ناكات له دانوسـتاندنه‌كانی له‌گه‌ڵ ئیسرائیلدا بۆ گه‌یشتن به ڕێـكه‌وتنێـك.\nشـایانی باسه حه‌ماس ڕكه‌به‌ری كۆمه‌ڵی فه‌تحی سه‌ر به به‌ڕێز مه‌حمود عه‌باسه.\nجێمی كارته‌ر له میانه‌ی سه‌ردانێـكدا بۆ ڕۆژهه‌ڵاتی ناوه‌ڕاست له‌گه‌ڵ ڕێبه‌رانی حه‌ماس له میسر و سوریا كۆبۆوه. ئیسرائیل و ئه‌مریكا ڕه‌خنه‌یان له به‌ڕێز كارته‌ر گرت له‌سه‌ر كۆبوونه‌وه‌ی له‌گه‌ڵ ڕێبه‌رای حه‌ماس كه هه‌ردوو وڵات ئه‌و گروپه به ڕێـكخراوێـكی تێرۆریسـتی داده‌نێن.\nله دواترین كرداری توندوتیژیش له‌و هه‌رێمه سه‌ربازانی ئیسرائیلی له شه‌ڕ و پـێـكدادانێـكدا له باكوری غه‌ززه چه‌كدارێـكی حه‌ماسـیان كوشـت.


تۆ بڵێی گۆرانیبێژه‌کان ڕۆژێک بێت نوتق بکه‌ن!؟ – CHRA.TV\nسەرەتا / وتار و بیروڕا / ئێسپرێسۆ / تۆ بڵێی گۆرانیبێژه‌کان ڕۆژێک بێت نوتق بکه‌ن!؟\nئەم هەفتەیە لە کۆڕێکی ماتەمینی و پڕ لە بێزاریدا بە دەوری مێزێکی گەورەدا لەگەڵ هەموو گۆرانیبێژانی کورد دادەنیشین و ئێوەی خوێنەریش لەم شانۆیەدا لەگەڵمانا بن. ئێمە قاوە دابەشدەکەین و پرسیاردەکەین… قاوەگێڕ ڕەخنە دەگرێت و توڕەبوونی لە لوتکەدایە. بەڵام پێش ئەوەی هەفتەکە کۆتایی بێت دەزانین هیچکام لەم کەڵە پیاوانەی بواری گۆرانی و موزیک نوتقیان لێوە نایەت. بەداخەوە بۆ ئەم بێهەڵوێستییە!!\nبێدەنگی و بەجێمان لە خەونەکاندا و کەمتەرخەمی تۆی هونەرمەند لە ئاستی ئەم ڕووداوە ترسناکەدا داکۆکیکردنە لە مانەوەی خۆت و هونەرەکەت و وڵاتەکەت لەم دواکەوتووییەدا. لەکاتێکدا ئێمە چاوەڕێی پارچە موزیک و ئاوازە توڕەکان و دەنگە زوڵال و پڕ لەهەستەکان بووین ئاهی دەروونمان ڕابماڵێت، بەڵام بەداخەوە لەودیو دیوارە ئەستوورەکانی ماڵەکانتانەوە نەک هەڵوێست و شتی گەورە بەڵکو زیکەیەکتان لێوە نەهات. هەموو میدیا ئازاد و نائازادەکان هەموو نوسەرە باش و خراپەکان لەهەموو چەشنەی خەڵک بینران لە هەڵویستەکانیاندا.. بەڵام هەموو ڕاگەیاندنە بینرا و بیستراوەکانی دنیا بگەڕێ هونەرمەندێکی کورد نادۆزیتەوە هەڵویستێکی سەنگینی دەربڕیبێت بۆ ئەم تیرۆرە ترسنۆکانەیە.. ئەم ڕووداوە یەکەم ڕووداو نیە هەتا چاوپۆشی لێبکەین.. لە کارەساتی شەهیدبوونی دوعادا، لە تیرۆرکردنی سۆرانی مامەحەمەدا، لە جوانەمەرگکردنی ئەم بوێرەدا …. کەی هەست دەکەیت تۆی هونەرمەند بە چەمکێکی گەورە و کاریگەری کلتورەکەمان بارگرانیت؟


کاتێک ده‌مری زه‌وی وه‌رده‌گری، ئه‌ی پێشمه‌رگه‌ی قاره‌مان!!\nله‌م رۆژانه‌دا بازاری جاش وجاشولکه‌و موسته‌شارو به‌عسییه‌کان گه‌رمه‌و له هه‌موو لایه‌که‌وه باسی ئه‌وانه‌و پێشمه‌رگه‌ی دێرین وکه‌سوکاری ئه‌نفاکراوه‌کان و شه‌هیدان وخه‌ڵکی به شه‌ره‌فی کوردستان له گه‌رمیان و هه‌ڵه‌بجه‌و شیخ وه‌سان و سێوسێنان و بادینان و هه‌موو ده‌ڤه‌رو ناوچه‌کانی کوردستان ده‌نگی ناره‌زایه‌تی به‌رز ده‌که‌نه‌وه‌و داواکارن ئه‌و جاشانه راده‌ستی دادگای تاوانه‌کان بکرێن.\nهه‌موو لایه‌ک به گشتی و به‌رپرسانی کوردستان به تایبه‌تی ده‌زانن و ئاگایان له کرده‌وه دزێوه‌کانی حزبی به‌عس و وسیخوره‌کانی ئه‌من و ئیستخبارات و موسته‌شاره‌کانی جاش بووه، له راونانی تێکۆشه‌ران و جه‌ماوه‌ری گه‌ل و گرتنیان و راپێچکردنیان بۆ ژوره تاریکه‌کانی زیندان به مه‌به‌ستی تێهه‌ڵدان و کوشتن و له‌ناوبردنیان.\nئه‌مرۆ به یارمه‌تیدانی هه‌ندێ له به‌رپرسه‌کانی کوردستان به شێوه‌یه‌کی ئاشکرا به‌عسی وجاش و سه‌رۆک جاش (موسته‌شار) ی تاوانبارو خاین ده‌گه‌رێنه‌وه کوردستان و داڵده‌یان ده‌ده‌ن و مووچه‌ی تایبه‌تی وه‌رده‌گرن و له باشترین شۆین زه‌وی و زاریان ده‌درێتی و له پاڵ ئه‌مه‌ش پاره‌ی چاو قاوه‌و دێوه‌خان وه‌رده‌گرن وله لایه‌ن پۆلیس و ئاسایشه‌وه ده‌پارێزرێن.\nله کاتی ته‌نگانه، وه‌ک رۆژانی هه‌ڵبژاردن بۆ په‌رله‌مانی کوردستان و په‌رله‌مانی عێراق سه‌رۆک و لێپرسراوانی کورد بیری پێشمه‌رگه‌و شه‌هیدان ده‌که‌ن و، به گه‌رمی باسیان ده‌که‌ن و، سۆزو به‌ڵێن و په‌یمانی زۆر ده‌ده‌ن که هه‌رچی باشه‌و له‌باره بۆیان جێ به‌جێی ده‌که‌ن، به‌ڵام ئه‌وه هه‌ر قسه‌و باسه ده‌کرێن و، پاش هه‌ڵبژاردن و ده‌نگدان کاریان به خێزانی شه‌هیدان و پێشمه‌رگه نامێنێت و زوو پشت گۆی ده‌خرێن و، گوریسه‌که‌یان لی ده‌بێته‌وه به خوری و، که‌س باسیان ناکات و، ده‌رئه‌نجام هیچیان بۆ ناکه‌ن و، ئه‌و کات پێشمه‌رگه‌کان ده‌زانن سه‌رکرده و لێپرسراوان درۆیان له گه‌ڵدا کردوون و، به‌وه‌ش ئازارێکی سه‌ختی جه‌سته‌و ده‌روونی باوک و دایک و براو خۆشک و که‌سوکاری شه‌هیدان و پێشمه‌رگه ده‌ده‌ن ومتمانه‌یان لای ئه‌وان و گشت پێشمه‌رگه‌کان لاواز ده‌بێت و، سه‌نگ و قورساییان له ناو کۆمه‌ڵگه‌ی کورده‌واریدا روو له نشوستی ده‌کات و ده‌بنه گاڵته‌ی سه‌ر زاری دۆست و ناحه‌زان.\nمن وه‌ک سه‌دان و هه‌زاران پێشمه‌رگه له وڵاته‌که‌م (کوردستانی شیرین) مافم خووراوه‌وه، یه‌ک بست (زه‌وی) م نییه‌و هیچم پێنه‌دراوه‌و، بۆ نه‌گبه‌تی زوربه‌ی ناسیاوه‌کانم باوه‌ر ناکه‌ن و، هه‌ندێکیان سۆیند به خواو به پێغه‌مبه‌رو به (موقه‌ده‌سات) و ته‌ڵاق ده‌خۆن و ده‌ڵێن (ئه‌حمه‌د ره‌جه‌ب) زه‌وی وه‌رگرتووه‌و بۆیه بێده‌نگه!!!!!.....\nمن تا ئێستا (بستێک) زه‌ویم نییه‌و هیچم وه‌رنه‌گرتووه‌و، قه‌ت بێده‌نگ نه‌بووم و، له زۆر بواردا باسم لێکردووه‌و، هه‌میشه وتوومه‌و ده‌یڵێمه‌وه: ناسیاوه‌کانم (هه‌قیانه) باوه‌ر نه‌که‌ن و، ئه‌وان روو به روو پێم ده‌ڵێن: ئه‌گه‌ر زه‌وی به تۆ نه‌درابێت وه‌ک به‌رپرسێک له رۆژانی سه‌خت و دژواری پێشمه‌رگایه‌تیدا، ئه‌ی به کێ دراوه‌و، به کێی ده‌ده‌ن!!!؟؟؟؟...\nمن لێره‌دا قسه‌کانی خۆم دووباره ده‌که‌مه‌وه که له نووسینێکی تردا ئاماژه‌م پێداوه‌و ده‌ڵێم:\nوه‌ڵامدانه‌وه‌ی ئه‌و به‌رێزانه ئاسان نییه‌و، بگره زرۆیش سه‌خت و ئاڵۆزه چونکه راسته زه‌وی (ئه‌رزه) به به‌شێک پیشمه‌رگه دراوه‌و، ئه‌وه‌ش مافی خۆیانه‌و، جێی دڵخۆشی ئێمه‌ی پێشمه‌رگه‌و ئه‌و که‌سانه‌یه که دڵسۆزی گه‌ل و نیشتمانن و، من لێره‌دا ناچارم به (راشکاوی) ئاماژه به‌و که‌سانه بده‌م که له ریزی به‌عسی جانه‌وه‌ری خۆینمژ وه‌ک: سیخور، راپۆرت نووس، جاش، موسته‌شارو کارمه‌ندی پایه به‌رزی داموده‌زگاکانی رژێمی دیکتاتۆری گۆر به گۆر کاریان کردووه‌و، ئه‌مرۆش هه‌ر ئه‌و دوژمنانه‌ی گه‌ل ونیشتمان له ریزی پێشه‌وه‌ن و، بوونه‌ته خاوه‌ن ماف له ئه‌رز (زه‌وی) وه‌رگرتن، مووچه‌ی باش و، پله‌و پایه‌ی به‌رزو نایاب و بوونه‌ته ئه‌ندامی په‌رله‌مان و موسته‌شاری ده‌سته راستی سه‌رۆک و لێپرسراوانی کوردستان و، ته‌نها بۆ نموونه قاسم ئاغای کۆیه، فه‌تاح به‌گی جافی که‌لاره کۆن، تاهیر عوسمان، سمایل عه‌زیز، خالیدی خوله سوورو ژماره‌یه‌کی زۆر له موسته‌شاره گه‌وره‌کانی سه‌رده‌می رژێمی به‌عسی خۆینرێژو، جێی ئاماژه‌یه ئه‌م رووره‌شانه له لایه‌ن که‌سوکاری قوربانیان و ئه‌نفالکراوه‌کانه‌وه تاوانبار ده‌کرێن به‌وه‌ی ده‌ستیان هه‌بووه له ناوبردنی به کۆمه‌ڵ و له ئه‌نفالکردنی رۆڵه‌کانیانداو، له لایه‌ن دادگای باڵای تاوانه‌کانیشه‌وه داوا کراون.\nئه‌مرۆ له کوردستاندا به‌عسیه‌کان، سیخوره‌کان، جاش و جاشولکه‌و موسته‌شاره‌کان و ئه‌وانه‌ی دوژمنی سه‌رسه‌ختی کوردو کوردستان بوون باڵا ده‌ستن و هه‌موو شتێکیان بۆ ده‌که‌ن: (خوا پێیداون و سه‌رۆک و به‌رپرسانیش یارمه‌تیان ده‌ده‌ن!!)....\nنازانم چۆن چۆنی کیمیا بارانی هه‌ڵه‌بجه، سێوسێنان، شیخ وه‌سان وبادینان له بیر ده‌چن؟؟، چۆن چۆنی ئه‌نفالی به‌دناوی دۆڵی جافایه‌تی، قه‌ره‌داغ، گه‌رمیان، ده‌شتی کۆیه، دۆڵی سماقولی، دۆڵی بالیسان و ده‌ڤه‌ری بادینان له بیر ده‌کرێن؟؟؟!!!... چۆن چۆنی قرکردنی(182) سه‌دو هه‌شتاو دوو هه‌زار که‌سی بێ تاوان فه‌رامۆش ده‌کرێن؟؟!!... کوا شه‌ره‌ف؟؟ کوا پیاوه‌تی؟؟ کوا راستگۆیی؟.. تا که‌ی به درۆو ده‌له‌سه‌و په‌یمان و به‌ڵێنی به‌رپرسانی کوردستان باوه‌ر بکه‌ێن؟؟ تا که‌ی زه‌وی به زۆربه‌ی خێزانی شه‌هیدان و پێشمه‌رگه ناده‌ن؟؟.\nئه‌ری له کۆتاییدا چۆن چۆنی به‌رپرسه‌کانی کوردستان ده‌وڵه‌مه‌ند بوون؟؟، ئه‌وانیش وه‌ک ئێمه پێشمه‌رگه بوون؟؟!! چۆن چۆنی خانووی سێ و چوار قات و ئه‌پارتمانی به‌رزو باڵه‌خانه‌ی بڵند دروست ده‌که‌ن؟؟ نازانم چۆن چۆنی به‌شه‌و دولار ده‌نێژن وبه‌یانی له شه‌فه‌قدا به‌روبوومه‌که‌ی کۆ ده‌که‌نه‌وه؟؟ ئه‌گه‌ر وا نه‌بێت چۆن به‌رپرسێک خانووی مۆدیرن بایی (500000) پێنج سه‌د هه‌زار دۆلار دروست ده‌کات!!، تاکه‌ی پاره‌ی کوردستان ده‌دزن؟؟ گیرفانه‌کانتان لێده‌رژێت، له کۆی ئه‌م پاره مۆڵه‌تان هێنا؟؟.\nکه‌ی مافی پێشمه‌رکه ده‌ده‌ن؟؟ دیاره کاتیک پیشمه‌رگه کۆچی دووای ده‌کات، ده‌مرێت، ئه‌و کات مافه‌که‌ی ده‌ده‌ن.\nبا هه‌موو که‌سانی دڵسۆزو نیشتمانپه‌روه‌رو، که‌سانی پاک و خاوێن به یه‌ک ده‌نگ بڵێن : زه‌وی بۆ خێزانی شه‌هیدان و پێشمه‌رگه.\nریسواو و رووڕەشیی بۆ ئه‌و که‌سانه مافی شه‌هیدان و پێشمه‌رگه زه‌وت ده‌که‌ن..\nخۆیندنه‌وه‌ی بابه‌تی ئه‌م لینکه په‌یوه‌سته به‌م بۆچوونه و سوودی هه‌یه: http://www.emrro.com/telaqim.htm


Technical College of Health TCH - كۆلێجی ته‌كنیكی ته‌ندروستی خزمه‌ته زانستیه‌كانی فراوان ده‌كات\nPost date: Apr 21, 2019 11:8:51 AM\nرۆژی (2019/1/29) خولێكی فریاگوزاری سه‌ره‌تایی بۆ خوێندكارانی په‌یمانگای ته‌كنیكی به‌كره‌جۆ به‌ڕێوه‌چوو.\nخوله‌كه‌ش له لایه‌ن به‌ڕیزان (مامۆستا سه‌ركۆ مسعود) به‌رپرسی هۆبه‌ی ته‌ندروستی و سه‌لامه‌تی كۆلێج و هه‌ردوو خوێندكاری به‌توانا (شایی یوسف و مه‌روان بشیر) به‌هه‌ردوو شێوازی تیۆری و پراكتیكی وترایه‌وه‌و به‌شداربووانیش خۆشحاڵی خۆیان ده‌ربڕی و داوایان كرد كه له‌داهاتوودا ئه‌مجۆره خولانه به‌رده‌وام بن بۆ زیاتر خزمه‌تكردنی كۆمه‌ڵگا.\nشایه‌نی باسه ئه‌م خوله به هه‌ماهه‌نگی په‌یمانگای ته‌كنیكی به‌كره‌جۆی سه‌ر به زانكۆمان و لقی زانكۆی پۆلیته‌كنیكی سلێمانی كۆمه‌ڵه‌ی خویندكارانی كوردستان به‌ڕیوه‌چووز


قسەوباسەكان بۆ ئەنجامدانی چاكسازی لە لایەن كابینەی تازەی حكومەتی هەرێمی كوردستان گەرمن، جا نازانرێت ئایا لە هەرێمی كوردستان چاكسازی دەكرێت یان هەر لە چوارچێوەی قسەو بەڵێن دەمێنێتەوە؟ ئەمەیان زەمەن ساغی دەكاتەوە.\nلە نێو ئەو پرسەی كە پێی دەوترێت چاكسازی وە لە نێو ئەو مشتومڕانەدا، باس لە لادانی چەندین بەربرس دەكرێت كە گوایە لە پۆستەكانیان دوردەخرێنەوە ، ئەویش گوایە ئەوانە لە گەندەڵیەوە تێوەوگڵاون، تەنانەت باس لە دەستگیركردنی چەند كەسێكیش دەكرێت،لێرەو لەوێش دەبیستین كە دەوترێت، ئەمە هێشتا هەنگاوی یەكەمن هی تریشی بەدواوە دێت.\nبەڵام ئەوەی سەبارەت بەو پرسە جێگای تێبینیە ئەوەیە كە كابینەی تازە بۆ لادانی گەورە گەندەڵەكان پەنای بردۆتە بەر ئاڵوگۆڕی لە پۆستەكان، بۆ ئەم كارەش چەندین پۆستی تازەی داتاشیوە، كە ئەو پۆستانە لە لایەك بۆ رازیكردنی لایەنەكانە لە نێو لایەنكانیش بۆ رازیكردنی دڵی ئەوانەیە كە لە پۆستی پێشوو لادەدرێن.\nئەگەر لەسەرووی هەڕەمی حكومەت و سەرۆكایەتی هەرێم بڕوانین زیادكردنی ژمارەی جێگرەكان و داتاشینی پۆستی وەك یاریدەدەر گەورە ڕاوێژكار نەك هەر پێویست نەبوون و ناشبن، بگرە ئەمانە دەبنە فشار لەسەر میزانیەی گشتی، چونكە ئەو كەسانەی دەچنە ئەو پۆستانە پێویستیان بە تەڕخانكردنی مووچەی زۆر و نەسریەو و پاسەوان و بارەگا و خانوو دەبێت.\nهەموو لایەك دەزانین كە پرۆسەی چاكسازی كە لە كابینەكانی ڕابردوو لەبەردەم دوو ئاڵنكاری مەزن دابووە، یەكەمیان نەبوونی ئیرادەی سیاسی و حكومی بۆ ئەنجامدانی چاكسازی.\nدووەمیشیان بێ متمانەی خەڵك لە پرسی چاكسازی، لە ئێستادا كە یەكەمیان قۆناغی باشی بڕیوە، نابێت حكومەت كارێكی وابكات كە لە بێ متمانەی خەڵك بەو هەنگاوانە زیاتر بكات، چونكە داتاشینی ئەو جۆرە پۆستانە و پەیڕەوكردنی سیاسەتی ڕازیكردن دەچێتە ئەو چوارچێوەیە.\nلە ئێستادا هەرێمی كوردستان نەك هەر پێویستی بە داتاشینی ئەو هەموو پۆستە زۆرە نیە، بەڵكوو دەبوو كابینەی تازە كەمكردنەوەی ژمارەی وەزارەتەكان بكاتە پێشینەی كارەكانی خۆی، چونكە هەموو لایەك دەزانین كە هەرێمی كوردستان پێویستی بەو هەموو وەزارەتە نیە ئەمەیان هی سەردەمی كابینەی بنكە فراوانەكەیە كاتێك لایەنەكانی پێ ڕازی كرا.\nبە كەمكردنەوەی ژمارەی وەزارەتەكان زۆرێك لە پۆستی زیاد بەرۆكی ئەو كابینەیان بەردەدا، بەڵام نەك ئەم كارەیان نەكرد بگرە خەریكە پێچەوانەكەی دەكرێت، كە ئەمەشیان ئاڵنكاری بۆ بەرنامەی چاكسازی حكومەت درووست دەكات.\nسروشتی ئەو جۆرە حكومەتانەی كە زیاتر لە لایەنێك تیایدا بەشداری دەكات هەمیشە دەبێتە كۆسپ بۆ جێبەجێكردنی كارنامەی حكومەتەكە، وەك چۆن دەبینین كابینەی تازە ماوەیەكی زۆری بەرێكرد تا بە داتاشینی پۆستی تازە و زیاد، لایەنەكانی پێ رازیكرا ئینجا حكومەتەكە تۆزێك كەوتە سەر سكەی كاركردی خۆی كە هێشتاش ماویەتی بە تەواوی دەست بكات بە كارەكانی خۆی.\nكابینەی نۆیەمی حكومەتی هەرێم، وێڕای ئەو هەموو بەڵێنانەی كە پێشتر پێكهێنەرەكانی ئەو كابینەیە سەبارەت بە چاكسازی بە خەڵكیان داوە، خراوەتە بەردەم مەحەكی چاكسازی، ئەگەر حكومەتی تازە ئەو كارە بكات كفنی مەرگی خۆی دەفرۆشێتەوە، ئەگینا چاڵ بۆ مەرگی خۆی لێدەدان. چونكە بێزاری خەڵك لەدەست گەندەڵی و نادادی لە هەرێمی كوردستان گەیشتۆتە لوتكە، ئیدی لەوە دەرچووە خەڵك بەرگەی ئەو هەموو گەندەڵی و نادادیە بگرێت.


هه‌ستانه‌وه‌ی یه‌کێتی، مزگێنی کوردستانێکی به‌هێزه | Rwmal\nده‌ستپێك وتار هه‌ستانه‌وه‌ی یه‌کێتی، مزگێنی کوردستانێکی به‌هێزه\nهه‌ستانه‌وه‌ی یه‌کێتی، مزگێنی کوردستانێکی به‌هێزه\nله‌لایه‌ن: rwmal rwmalله به‌رواری: كانونی یه‌كه‌م 26, 2019 له‌به‌شی:: وتاربێ لێدوان\nنه قسه و باسی نه‌یاران و ناحه‌زان و بێ هیواکردنی ئه‌ندامان و لایه‌نگرانی یه‌کێتی، نه شرۆڤه‌ی هه‌ندێک که‌سی به‌کرێگیراوی به ناو نووسه‌ری ئه‌م حیزب و ئه‌و حیزب، نه به‌ربه‌سته ناوخۆییه‌کان، نه‌بوونه ڕێگر له‌وه‌ی که کۆنگره‌ی یه‌کێتی به‌ڕێوه نه‌چێت، به‌ڵکوو به پێچه‌وانه‌وه یه‌کێتی حیزبێکه که هه‌رده‌م ئازادی و دیمۆکراسی و ڕێزگرتنی له بۆچوونه جیاجیاکان پێوه بینراوه و ئه‌مه‌ش مێژوویه‌که که که‌س ناتوانێت حاشای لێ بکات.\nئه‌وانه‌ی له ڕێگای میدیا نه‌وتییه‌کانه‌وه باسیان له‌وه ده‌کرد یه‌کێتی به‌ره‌و له‌تبوون و لێکترازانێکی دیکه ده‌ڕوات و له‌م ماوه‌یه‌دا به‌رده‌وام ئه‌زموونی جیابوونه‌وه‌ی نەوشیروان مسته‌فا و بزوتنه‌وه‌ی گۆرانیان وه‌بیرده‌هێنایه‌وه، ئه‌وانه‌ی بێ ڕه‌چاوکردنی مێژوو و خه‌بات و خوێنبه‌خشینی یه‌کێتییه‌کان له ڕێگای کوردستاندا ته‌نیا بۆ هه‌ندێک مه‌رامی تایبه‌تی حیزبی و بۆ شکاندنی وره‌ی یه‌کێتییه‌کان ڕوویان له‌و شرۆڤه هه‌ڵه و قسه و باسه بێ بنه‌مایانه ده‌هێنا، ئێستا به بینینی سه‌رکه‌وتووترین کۆنگره‌ی یه‌کێتی پێویسته خه‌جاڵه‌تی ئه‌ندامان و تێکۆشه‌رانی ئه‌م حیزبه بن که بێ گومان ئه‌م ده‌سکه‌وتانه‌ی ئێستا به‌شێکی به‌رهه‌می خه‌بات و گیانفیدایی ئه‌وان و ئه‌و شه‌هیدانه‌یه که خوێنی خۆیان به‌خت کرد تا ئێستا که‌سانی وه‌ک ئه‌م و ئه‌و له سه‌ر کورسی ده‌سه‌ڵاتی کوردستان خۆنوێنی بکه‌ن.\nیه‌کێتی له پرۆسه‌یه‌کی ئازاد و سه‌رکه‌وتوو و دیمۆکراسیانه‌دا چواره‌م کۆنگره‌ی خۆیی به‌ڕێکرد. نه بانگه‌شه و پیلانگێڕی ناحه‌زان و نه‌یاران له ئیراده‌ی پۆڵایینی یه‌کێتییه‌کان کاریگه‌ری هه‌بوو، نه ئه‌و باڵباڵێنه که باس ده‌کرا و دڵیان به‌وه خۆشکردبوو له‌و ڕێگایه‌وه یه‌کێتی بچووک ببێته‌وه. به پێچه‌وانه‌وه بناغه‌ی به‌هێزبوونی یه‌کێتی له قۆناغی پاش مامی گه‌وره و کارێزما به باشترین شێواز داڕێژرایه‌وه و ئه‌ندازیارانی ئه‌م پرۆژه گرنگه‌ش وه‌ک چۆن پێشتر په‌یمانیان به خه‌ڵک و لایه‌نگرانی یه‌کێتی و بنه‌ماڵه‌ی شه‌هیدان دابوو، سه‌رکه‌وتووانه ئه‌رکه‌کانیان جێبه‌جێ کرد و نوێبوونه‌وه‌ی یه‌کێتی وه‌ک مزگێنی و جه‌ژنانه‌ی ئه‌وان له‌م سه‌ری ساڵه‌دا به یه‌کێتییه‌کان درا.\nیه‌کێتی به‌شێکی جیانه‌کراو و سه‌لمێندراوی خه‌بات و تێکۆشان و ده‌سکه‌وته‌کان و ته‌نانه‌ت داهاتووی کوردستانه.\nبه‌هێزبوونی یه‌کێتی به واتای به‌هێزبوونی کوردستان دێت. مێژوو و کارنامه و سیاسه‌ت و دیپلۆماسیه‌تی یه‌کێتی بابه‌تێک نییه به قسه‌ی ناحه‌زان و هه‌وڵی نه‌یارانی وه‌ک ئه‌وانه‌ی له‌م ماوه‌یه‌دا بینرا، بسڕێته‌وه. ئه‌مانه له مێژوودا تۆمار کراون، بێ گومان له داهاتووشدا ئاسه‌واری نوێبوونه‌وه و هه‌ستانه‌وه‌ی سه‌ر له نوێی یه‌کێتی له به‌هێزبوونی کوردستاندا ده‌بینرێت./.\nئه‌مینداری گشتی کۆمکاری عه‌ره‌بی سێ لایه‌ن به مه‌ترسی له سه‌ر ناوچه‌که ناو ده‌بات


عومه‌ر عه‌لی محه‌مه‌د - 25-08-2018 - 1632 جار خوێندراوەتەوە\nكۆتایى ساڵه‌كانى هه‌شتا سه‌ره‌تاى گۆڕانكاریه‌كى گه‌وره‌بوو له‌سه‌ر ئاستى جیهان، هه‌ر له‌و كاته‌وه سیستمى نوێى جیهانى هاته ئاراوه‌و كۆتایى به سیستمى دوو جه‌مسه‌رى هات، ئه‌مه‌ش بووه سه‌ره‌تاى چانسێكى گه‌وره بۆ كۆمه‌ڵێك گه‌ل و نه‌ته‌وه كه هه‌نگاو به‌ره‌و رزگارى و سه‌ربه‌خۆیى بنێن وببنه خاوه‌نى ده‌وڵه‌تى سه‌ربه‌خۆى خۆیان ،له‌وانه‌ش كۆمه‌ڵێك ده‌وڵه‌ت له ناوچه‌ى به‌لقان و كۆمه‌ڵێك كۆمارى نوێش له پاش جیابوونه‌وه‌یان له یه‌كێتى سۆڤیه‌ت سه‌ربه‌خۆییان راگه‌یاند. وه‌ك به‌شێك له هه‌لێكى مێژوویى گه‌وره كوردیش له عێراق ئه‌و هه‌له‌ى هاته به‌رده‌ست و راپه‌ڕینى كرد و حكومه‌تى هه‌رێمى كوردستانى راگه‌یاند، ئه‌مه سه‌ره‌تاى مێژوویه‌كى نوێ بوو، به‌ڵام ئه‌م قۆناغه نوێیه پێویستى به سه‌ركرده‌ى كارامه و لێهاتوو پلانى ستراتیجى هه‌بوو كه ئه‌گه‌ر ئه‌و دوو فاكته‌ره به‌هێزبوونایه ئێستا كورد خاوه‌نى ده‌وڵه‌ت بوو. به‌ڵام سه‌د مه‌خابن له دواى 27 سالأ له ده‌سه‌ڵاتى خۆماڵى كوردى، حكومه‌تى هه‌رێم سه‌ره‌ڕاى ئه‌وه‌ى له‌ڕووى فۆڕمى سیاسیه‌وه هیچ گه‌شه‌یه‌كى ئه‌وتۆى نه‌كرد و هه‌تا ئێستاش نه‌یتوانیوه له‌ڕووى جوگرافیه‌وه له سنورى ئۆتۆنۆمیه‌كه‌ى رژێمى به‌عس ده‌ربچێت، له زۆر روى ترى سیاسى و ئابورى و كۆمه‌ڵایه‌تیه‌وه یه‌كێكه له وڵاته دواكه‌وتوه‌كان كه ده‌چێته ریزى ئه‌ریتریا و ئه‌فغانستان و ته‌نانه‌ت ناتوانێت بچێته كێبڕكێوه له‌گه‌لأ ئه‌سیوبیاش، چونكه ئه‌گه‌ر به‌راوردێك له نێوان هه‌رێمى كوردستان و ئه‌سیوبیادا بكه‌ین، سه‌ره‌ڕاى ئه‌وه‌ى كه ئه‌و ده‌وڵه‌تێكى خاوه‌ن سیاسى و سه‌ربه‌خۆیه به‌ڵام له‌هه‌مانكاتدا وڵاتێكى ئه‌فریقى بێ نه‌وت و گاز و ناوچه‌ى گه‌شتیاریه‌و خاوه‌نى هیچ ده‌رامه‌تێكى ئابورى ئه‌وتۆ نیه، به‌ڵام به‌پێى داتاكانى بوارى گه‌شه‌پێدانى سه‌ربه نه‌ته‌وه یه‌كگرتوه‌كان له ئێستادا یه‌كێكه له پێنجه‌مین وڵاتى دنیا كه به‌ره‌و گه‌شه‌پێدان و پێشكه‌وتن هه‌نگاو ده‌نێت،ئه‌مه‌ش له دواى هه‌ڵبژاردنه په‌رله‌مانیه‌كه‌ى شوباتى 2018 هات كه ئه‌بی ئه‌حمه‌د پۆستى سه‌رۆك وه‌زیرانى به‌ده‌سته‌وه گرت و ده‌ستى دایه پڕۆژه‌یه‌كى چاكسازی هه‌مه‌لایه‌نه ، ئه‌گه‌ر به تێڕوانینێكى سه‌رپێیانه‌وه ئه‌مه به‌راورد بكه‌ین تاكه هۆكارى سه‌ره‌كى ئه‌وه‌یه كه ئێستا له ئه‌سیوبیادا ئیراده‌یه‌ك هه‌یه بۆ گۆڕانكارى و چاكسازى و بنیاتنان، واته له ئاست سه‌ركرده‌كانى ئه‌م وڵاته‌دا هه‌ست كردنێك هه‌یه به به‌رپرسیارێتى بۆ بنیاتنانه‌وه‌و گه‌شه‌پێدانى ده‌وڵه‌ت، به‌بوونى ئه‌م ئیراده‌یه‌ش (سه‌ره‌ڕاى خراپى بارى ئابورى و نه‌بوونى سه‌رچاوه‌كانى دارایى) به‌ڵام له‌هه‌مانكاتدا ده‌توانرێت گۆڕانكارى دروست بكرێت و ژیانێكى باشتر بۆ هاوڵاتیان دابین بكرێت، به‌ڵام له كوردستاندا به پێَچه‌وانه‌وه به‌هۆى سه‌رقاڵ بوونى سه‌ركرده و پارته سیاسیه‌كان به‌شێوه‌یه‌كى گشتى به هه‌ندێك خه‌ونى بچوك و له‌بیرچوونه‌وه‌ى خه‌مه نیشتمانیه گه‌وره‌كان، ئه‌و پڕۆژانه‌ى له ئارادان پڕۆژه‌ى وێران بوون و دواكه‌وتن و هه‌ره‌س كردنى دامه‌زراوه‌كانى حكومه‌ته، به‌جۆرێك ئه‌گه‌ر سه‌رنج بده‌ین له ئێستادا حكومه‌ت كه له دواكه‌وتووترین و لاوازترین دۆخدایه.\nئه‌و دۆخه‌ى ئێستا هه‌رێمى كوردستانى پێدا تێپه‌ڕده‌بێت زۆر ناسك و هه‌ستیار و مه‌ترسیداره، چونكه دۆخى هه‌رێمى كوردستان وه‌ك هیچ وڵاتێكى ده‌وروبه‌ر و ناوچه‌كه نیه، به‌ڵكو تایبه‌تمه‌ندیه‌كى كوردستانى هه‌یه، به‌تایبه‌تیش كه ئێستا كوردستان خاوه‌نى سیاده و ده‌وڵه‌ت نیه و هه‌تا ئێستاش به‌شێكه له عێراق و ئه‌و فیدراڵیه‌ته‌ش كه هه‌یه‌و هه‌رچه‌ند وه‌ك مافێكى ده‌ستورى وایه، به‌ڵام ته‌نانه‌ت ئه‌و پارتانه‌ى له به‌غدا ده‌سه‌ڵاتیان به‌ده‌سته‌وه‌یه دانیان پێدانه‌ناوه‌و هه‌ر جاره به بیانویه‌ك هه‌ڕه‌شه‌ى لێ ده‌كه‌ن و ته‌نانه‌ت هه‌ندێك ده‌نگى نه‌شاز هه‌یه كه ده‌یانه‌وێت هه‌ندێك مادده‌ى ده‌ستورى عێراق هه‌موار بكرێته‌وه‌و گۆڕانكارى تێدا بكرێت، یان وه‌ك له خۆپیشاندانه‌كانى ئه‌م دواییه‌ى شاره‌كانى باشورى عێراق گوێبیستى ده‌بین داواى گۆڕینى سیستمى په‌رله‌مانى ده‌كه‌ن بۆ سه‌رۆكایه‌تى، له‌لایه‌كى تره‌وه ئێستا ناوچه‌كه روى له گۆڕانكاریه‌كى تره‌و به‌هۆى توندبوونى ململانێكانى نێوان ئه‌مریكاو ئێران ئه‌گه‌رى ئه‌وه هه‌یه گۆڕانكاریه‌كى تر رو له ناوچه‌كه بكات و زۆر پێویسته له ئێستاوه خۆى بۆ ئاماده بكرێت و هێزه سیاسیه‌كان به‌جۆرێك مامه‌ڵه‌ى له‌گه‌ڵدا بكه‌ن كه له به‌رژه‌وه‌ندى كورددا بێت.\nهه‌موو ئه‌و فاكته‌رانه‌ى كه باسمانكرد، ئه‌وه ده‌خوازێت له پارته ئۆپۆزسیۆنه‌كان و دوو پارته‌كه‌ى ده‌سه‌ڵات كه له‌سه‌ر ئاسته گشتى و نیشتمانیه‌كه خاوه‌نى پلانێك بن هه‌تا كورد به هاوڵاتى و هێزه سیاسیه‌كان و رێكخراوه‌كانى كۆمه‌ڵگه‌ى مه‌ده‌نیه‌وه به‌یه‌ك ئاراسته بۆ سه‌رخستنى كێشه‌ى ره‌واى كورد هه‌نگاو هه‌ڵبگرن، له‌لایه‌كى تریشه‌وه ئه‌مه هیچ ناكۆك نیه له‌گه‌لأ ئه‌وه‌ى كه له پێناو گه‌شه‌پێدانى دیموكراسى و رێزگرتن له ئیراده‌ى ئازادى خه‌ڵك و چالاككردنى رۆڵى په‌رله‌مان و حكومه‌ت له رێگه‌ى هه‌ڵبژاردنه‌وه ململانێى توند بكه‌ن و هه‌ردوولایان به‌رژه‌وه‌ندى هاوڵاتى له‌چیدا بێت ئه‌و هه‌نگاو بنێن، چونكه ئۆپۆزسیۆن و ده‌سه‌ڵات هه‌ردووكیان به‌شێكن له پرۆسه‌ى سیاسى له نێو سیستمى دیموكراسیدا و ده‌بێت ده‌سه‌ڵاتیش ئه‌و راستیه بزانێت كه هه‌ر لاوازبوونێكى ئۆپۆزسیۆن به لاواز بوونى دیموكراسی و پرۆسه‌ى سیاسی وشه‌فافیه‌ت و دادپه‌روه‌رى كۆمه‌ڵایه‌تى كۆتایى دێت وگه‌نده‌ڵى زیاتر گه‌شه‌ده‌كات و ئه‌مه‌ش سه‌ره‌تاى هه‌نگاوێكه بۆ گه‌ڕانه‌وه بۆ بنیاتنانى ده‌وڵه‌تى تاكڕه‌وى و عه‌سكه‌رتارى كه هه‌مووى به زیانى گه‌ل و سیسته‌مه سیاسیه‌كه ته‌واو ده‌بێت.كه‌واته ئه‌ركی هه‌موولایه‌كه له ئێستادا به‌راوردێك له نێوان هه‌رێم و وڵاتێكى وه‌ك ئه‌سیوپیادا بكه‌ن و بزانن ئه‌وان كه له‌ڕیزى دواكه‌وتوترین وڵاتانى دنیادابون ئێستا له چ ئاستێكدان و ده‌یانه وێت به كوێ بگه‌ن و كوردوستانیش له كوێدایه‌و به‌م ئاسته‌وه به كوێ ده‌گات ؟


هه‌په‌گه: له چالاکییه‌کى فیداییدا ١٢ سه‌رباز کوژران و ٥٥ی دیکەش برینداربوون – کوردی – RojNews.News\nهه‌په‌گه: له چالاکییه‌کى فیداییدا ١٢ سه‌رباز کوژران و ٥٥ی دیکەش برینداربوون\n02/03/2020 - 6:23:45 pm\nچوؤرشەممە, 13 سبت 2017 – 16:45\nناوه‌ندى ڕاگه‌یاندنى هێزه‌کانى پاراستنى گه‌ل- هه‌په‌گه ڕایگه‌یاند، که یه‌کێک له گه‌ریلاکانیان چالاکى فیدایی دژى بنکه‌یه‌کى هێزى تایبه‌تى سوپاى تورکیا ئه‌نجامداوه و به‌هۆیه‌وه ١٢ سه‌رباز کوژراون و ٥٥ سه‌ربازى دیکه‌ش بریندار بوون.\nئێواره‌ى ئه‌مڕۆ هه‌په‌گه لێدوانێکى نوسراوى بڵاوکرده‌وه و ئاماژه‌ى بۆ ئه‌وه کرد، که ئێواره‌ى ١٠ى ئه‌م مانگه گه‌ریلاکى هه‌په‌گه له لیجه سه‌ربه ئامه‌د له باکورى کوردستان دژى هێزێکى تایبه‌تى سوپاى تورکیا چالاکى فیدایى ئه‌نجامداوه و له‌و چالاکیه‌دا ١٢ سه‌رباز کوژراون و ٥٥ى دیکه‌ش بریندار بوون.\nبه‌پێى لێدوانه‌که‌ى هه‌په‌گه “چالاکییه‌که له‌لایه‌ن گه‌ریلا زه‌لال کارتال ناسراو به تێکۆشین ئامه‌د ئه‌نجامدراوه له دژى بنکه‌ى سه‌ربازیى ئه‌نگۆل له لیجه سه‌ربه ئامه‌د له باکورى کوردستان، که شوێنى هێزى تایبه‌تى سوپاى تورکیایه”.\nهه‌ر به‌پێى لێدوانه‌که‌ى هه‌په‌گه “ئه‌و ناوه‌نده ڕۆڵیکى خراپى له پیلانى داگیرکه‌ریى له سنورى ئامه‌د هه‌بووه، هه‌ربۆیه له‌لایه‌ن گه‌ریلاى ئێمه تێکۆشین ئامه‌د کرایه ئامانج و له چالاکیه‌که‌دا پێنج تۆن ته‌قه‌مه‌نى به‌کارهاتووه و ناوه‌نده‌که به ته‌واوى وێران کراوه، هه‌روه‌ها ١٢ سه‌رباز کوژراون و ٥٥ى دیکه‌ش بریندار بوون”.\nهه‌په‌گه ناسنامه‌ى ئه‌و گه‌ریلایه‌ى که چالاکییه فیداییه‌که‌ى ئه‌نجامداوه، به‌م شێوه‌یه ڕاگه‌یاندووه:\nناو و پاشناو: زه‌لال کارتال\nشوێنى له‌دایکبوون: ئامه‌د\nناوى دایک: ئافیفه\nناوى باوک: سدیق\nشوێن و به‌روارى شه‌هید بوون: ئامه‌د، ١٠ى ئه‌یلولى ٢٠١٧\nکەجەکە بۆ یەکێتی نەتەوەیی لەگەڵ کۆمەڵەی شۆڕشگێڕدا کۆبووەوە\nگۆڕان ناوەرۆکی کۆبوونەوەکەی لەگەڵ نوێنەری سەرۆکی ئەمریکا ئاشکرا کرد


کۆنسەی بەڕێوەبەریی کۆنگرەی نەتەوەیی کوردستان راگه‌یه‌ندراوێك بلاۆده‌كاتەوە - هيوای کۆرد\nئیلهام ئەحمەد لە كۆنگرێس: هیواداربووین لەدوای شەڕی داعش ژیانێكی ئارام بەسەر بەرین 4كاتژمێر ago\nناوەڕۆكی كۆبوونەوەکەی ئەنجوومەنی وەزیران راگەیەندرا 5كاتژمێر ago\nهەفتەی داهاتوو پارتی و یەكێتی كۆدەبنەوە 7كاتژمێر ago\nHome هەواڵ ڕۆژهەڵاتی ناوەڕاست کۆنسەی بەڕێوەبەریی کۆنگرەی نەتەوەیی کوردستان راگه‌یه‌ندراوێك بلاۆده‌كاتەوە\nکۆنسەی بەڕێوەبەریی کۆنگرەی نەتەوەیی کوردستان راگه‌یه‌ندراوێك بلاۆده‌كاتەوە\non: تشرینی یه‌كه‌م 07, 2019 In: ڕۆژهەڵاتی ناوەڕاست, کوردستانی, هەواڵ\nکۆنسەی بەڕێوەبەریی کۆنگرەی نەتەوەیی کوردستان بانگەوازی بەرخۆدان و هاوکاریی ده‌كات و رایده‌گه‌یه‌نێت، ماوەیەکی درێژە دەوڵەتی تورکیا هێزە سەربازییەکانی لە سەر سنووری رۆژاوای کوردستان کۆکردۆتەوەو ئامادەکاریی هێرشێکی بەرفروان دەکات.\nکۆنسەی بەڕێوەبەریی کۆنگرەی نەتەوەیی کوردستان له راگه‌یه‌ندراوێكدا بۆ رایگشتی رایگه‌یاندووه، “ماوەیەکی درێژە دەوڵەتی تورکیا هێزە سەربازییەکانی لە سەر سنووری رۆژاوای کوردستان کۆکردۆتەوەو ئامادەکاریی هێرشێکی بەرفروان دەکات. نەک هەر تەنیا کۆکردنەوەی هێز، بەڵکو پەیتا پەیتا هەڕەشەکانی زیاتر ئەکات. هێزەکانی هاوپەیمانیی نێودەوڵەتییش لەم بەیانییەوە هەندێک لە هێزەکانی خۆیان لەسەر سنوورەکان کشاندۆتەوە. وا دەردەکەوێ کە دەوڵەتی تورکیا لە ماوەیەکی کورتدا هێرش بکات”.\nئه‌وه‌ش خراوه‌ته‌ڕوو، هەتا ئێستا لەو هەرێمەوە هیچ هێرشێک نەکراوەتە سەر تورکیا. بەڕێوەبەرایەتی باکورو رۆژهەڵاتی سوریا هیچ هەڕەشەیەکی لە تورکیا نەکردووە، بەڵام دەوڵەتی تورکیا هەر لە سەرەتای شۆڕشی سوریاوە دوژمنایەتی ئەو خۆبەڕێوەبەرێتییە ئەکات.\nله راگه‌یه‌ندراوه‌كه‌دا هاتووه، هاوکاری هێزە دژە کوردەکانی وەک داعش و ئەلنوسرەو هاوشێوەکانیانی کردو بەریدانە گیانی خەڵکی رۆژاوا. کاتێک ئەو هێزانە نەیانتوانی سەربکەون، ئینجا خۆی راستەوخۆ دەستی بەهێرش کرد. ئەو هێرشەی ئێستاش لە رۆژەڤدایە، درێژەی هەمان هێرشە بۆ سەر کۆبانێ و جەرابلوس و عەفرین.\nماوەیەکی درێژە دەوڵەتی تورکیا هێزە سەربازییەکانی لە سەر سنووری رۆژاوای کوردستان کۆکردۆتەوەو ئامادەکاریی هێرشێکی بەرفروان دەکات. نەک هەر تەنیا کۆکردنەوەی هێز، بەڵکو پەیتا پەیتا هەڕەشەکانی زیاتر ئەکات. هێزەکانی هاوپەیمانیی نێودەوڵەتییش لەم بەیانییەوە هەندێک لە هێزەکانی خۆیان لەسەر سنوورەکان کشاندۆتەوە. وا دەردەکەوێ کە دەوڵەتی تورکیا لە ماوەیەکی کورتدا هێرش بکات.\nهەتا ئێستا لەو هەرێمەوە هیچ هێرشێک نەکراوەتە سەر تورکیا. بەڕێوەبەرایەتی باکورو رۆژهەڵاتی سوریا هیچ هەڕەشەیەکی لە تورکیا نەکردووە. بەڵام دەوڵەتی تورکیا هەر لە سەرەتای شۆڕشی سوریاوە دوژمنایەتی ئەو خۆبەڕێوەبەرێتییە ئەکات. هاوکاری هێزە دژە کوردەکانی وەک داعش و ئەلنوسرەو هاوشێوەکانیانی کردو بەریدانە گیانی خەڵکی رۆژاوا. کاتێک ئەو هێزانە نەیانتوانی سەربکەون، ئینجا خۆی راستەوخۆ دەستی بەهێرش کرد. ئەو هێرشەی ئێستاش لە رۆژەڤدایە، درێژەی هەمان هێرشە بۆ سەر کۆبانێ و جەرابلوس و عەفرین.\nدەوڵەتی تورکیا دژی هەموو دەستکەوتەکانی گەلی کوردستانە. لەهەر شوێنێکی جیهان بێت، تورکیا دەیەوێ دەستکەوتەکانی کوردان لەناو ببات. ئیتر هەموو قسەو بەهانەکانی تر بەتاڵن. نە ئاسایشی تورکیا کەوتۆتە بەر مەترسی و نە گەڕانەوەی ئاوارەکانیش خەمی تورکیایە. ئەو قسانە هەمووی پڕۆپاگەندەو بیانووی بێ بنەمان. راستییەکەی ئەوەیە کە تورکیا دوژمنی بەرژەوەندی کوردەو هێرش دەکاتە سەر کوردو هاوکارەکانی.\nئێستا رۆژئاوای کوردستان لەژێر هێرشێکی گەورەدایە. هێزەکانی رۆژئاوا وەک بەرخۆدانی کۆبانێ و عەفرین بەرخۆدان دەکەن. پێویستە هەر کوردێک، هەر کوردستانییەک، لەهەرشوێنێکی دنیادا بن، بە رۆحی سەفەربەری بە هەموو شێوازێکی چالاکیی، دژی ئەم هێرش وداگیرکارییەی تورکیا بەیەک دەنگ بوەستن. بەرخۆدان بکەن و خاوەندارێتی لە رۆژاوای کوردستان بکەن. ئەمڕۆ رۆژی بەرخۆدانە. جگە لەبەرخۆدان هیچ رێگایەکی تر نییە. بانگی ئێمە لە گەنجان، لە تەواوی گەلی کوردستانە. لەهەرشوێنیکن هەستنە سەرپێ و بەرخۆدان بکەن.\nکشانەوەی هێزە هاوپەیمانەکان لەسەر سنوور، رێ لەبەردەم هێرشی توکیا دەکاتەوە. ئەوە بڕیارێکی ئەخلاقیی نییە. هێزەکانی رۆژئاوا بە هاوکاری هێزە هاوپەیمانەکان، شەڕێکی سەختیان لە دژی داعشی دوژمنی مرۆڤایەتی کرد. قوربانی زۆریان دا. ئەم هەڵوێستەی ئێستای هێزە هاوپەیمانەکان لەگەل پەیوەندی دۆستایەتی و هاوپایمانیی یەکناگرێتەوە. سەرەتا هێزە هاوپەیمانەکان و هەموو هێزە جیهانییەکان، نابێ لەبەرامبەر ئەم هێرشەی تورکیادا بێدەنگ و تەماشاکەر بن. ئێمە بانگ لە هێزە هاوپەیمانەکان، نەتەوە یەکگرتووەکان. لە دنیای دیموکرات و پێشکەوتوو دەکەین، بەرامبەر ئەم هێرشانە راوەستن و گەلی باکورو رۆژهەڵاتی سوریا بە تەنیا جێنەهێڵن.\nTags: تورکیاسوریاکۆنگرەی نەتەوەیی\nشاندێكی باڵای هاوپەیمانی سەردانی یەكێتییان كرد\n“ئه‌گه‌ر توركیا كارێك بكات كه له‌سنوور ده‌ربچێت ئابووری توركیا وێران ده‌كه‌م”


بریتانیا لە ڕاگرتنی نەوت هەڵگره ئێرانییەکە خەسار لە خۆی دەدات - Mehr News Agency\nAP ١٣٩٨ Mordad ٦ ٢١:٢٢\nNews Code 27645\nبە ڕاپۆرتی ئاژانسی هەواڵی مێهر لە پاڵپەڕی ڕاگەیاندنی سەرۆک کۆماری، حەسەن ڕۆحانی ئەمڕۆ یەکشەممە لە دیدار لە گەڵ یوسف بێن عەلەەوی وەزیری دەرەوەی عومان، پێوەندی ئێران و عومانی بەردەوام دۆستانە و ڕوو لە گەشە وەسف کرد و وتی: ئەبێ بە زیاد کردنەوەی هاتوچۆ و گفتوگۆکان بۆ پەرەسەندنی هەمە لایەنەی پێوەندی و هاوکارییەکانی تاران -مەسقەت لە بەشە جیاوازەکان بەتایبەتی وزە و بازرگانی هەوڵ بدەین.\nنوبروا بە وتنی ئەوەی کە ئێران و عومانی بەردەوام بۆ چارەسەری کێشەکانی ناوچەکە، هەنگاوی ئەرێنیان هەڵگرتووە، وتی: کۆماری ئیسلامی ئێران دەیەوێت پێوەندی و هاوکارییەکان لە گەڵ عومان لە ئاستی جیاواز و لە درێژە بەرژەوەندی دوو نەتەوەکە پەرە بستێنێت.\nڕۆحانی جەختی کرد:: هەبوونی هێزە بیانییەکان لە کەنداوی فارس و دەریای عومان نە تەنیا تارمەتیدەری ئاسایشی ناوچەکە نییە، بەڵکوو هۆکاری سەرەکی ئاڵۆزیشیە.\nسەرۆک کۆماری ئێران بە وتنی ئەوەی ە هەوڵی بریتانیا لە ڕاگەتنی نەوت هەڵگرە ئێرانییەکە لە جەبەلوتارق نایاساییە و هیچ سوودێکیشی بۆی نەبووە بەدڵنیاییەوە خەساریشی لێ دەدات، وتی: ئێران هەر بە گوڕەوە لە بەرانبەر پێشێلکاری و هەر جۆرە شکاندنی یاسایەک کە ئاسایشی پاپۆڕوانی لە ناوچەی کەنداوی فارس، گەرووی هورموز و دەریای عومان بخاتە مەترسییەوە، دەوەستێتەوە.